               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.11.2018
            COM(2018) 729 final
            2018/0377(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο του κοινού συμβουλίου που ιδρύθηκε με τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, όσον αφορά την έγκριση του εσωτερικού κανονισμού για την αποφυγή και επίλυση διαφορών και του κώδικα δεοντολογίας των διαιτητών και των διαμεσολαβητών.

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο του κοινού συμβουλίου που ιδρύθηκε με τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της Κοινότητας για την Ανάπτυξη της Μεσημβρινής Αφρικής (ΚΑΜΑ), αφετέρου, όσον αφορά την προβλεπόμενη έκδοση του εσωτερικού κανονισμού για την αποφυγή και επίλυση διαφορών και του κώδικα δεοντολογίας των διαιτητών και των διαμεσολαβητών.

               2.Πλαίσιο της πρότασης

               2.1.Η συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου

               Οι στόχοι της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, είναι:

               α)η συμβολή στη μείωση και την εξάλειψη της φτώχειας μέσω της θέσπισης μιας εμπορικής εταιρικής σχέσης σύμφωνης με τον στόχο της βιώσιμης ανάπτυξης, τους αναπτυξιακούς στόχους της χιλιετίας (ΑΣΧ) και τη συμφωνία του Κοτονού·

               β)η προώθηση της περιφερειακής ολοκλήρωσης, της οικονομικής συνεργασίας και της χρηστής διακυβέρνησης, δημιουργώντας και εφαρμόζοντας έτσι ένα αποτελεσματικό, προβλέψιμο και διαφανές περιφερειακό ρυθμιστικό πλαίσιο εμπορίου και επενδύσεων μεταξύ των μερών και των κρατών ΣΟΕΣ της ΚΑΜΑ·

               γ)η προαγωγή της βαθμιαίας ενσωμάτωσης των κρατών ΣΟΕΣ της ΚΑΜΑ στην παγκόσμια οικονομία, σύμφωνα με τις πολιτικές επιλογές και τις αναπτυξιακές προτεραιότητές τους·

               δ)η βελτίωση της ικανότητας των κρατών ΣΟΕΣ της ΚΑΜΑ όσον αφορά την πολιτική για το εμπόριο και τα ζητήματα που συνδέονται με το εμπόριο·

               ε)η υποστήριξη των συνθηκών για την αύξηση των επενδύσεων και των ιδιωτικών πρωτοβουλιών, καθώς και η ενίσχυση της ικανότητας παροχής, της ανταγωνιστικότητας και της οικονομικής μεγέθυνσης στα κράτη ΣΟΕΣ της ΚΑΜΑ· και

               στ)η ενίσχυση των υφιστάμενων σχέσεων των μερών με βάση την αλληλεγγύη και το αμοιβαίο συμφέρον.

               Η συμφωνία εφαρμόζεται προσωρινά μεταξύ της Ευρωπαϊκής Ένωσης και των κρατών μελών της, αφενός, και της Μποτσουάνας, του Λεσόθο, της Ναμίμπιας, του Εσουατίνι και της Νότιας Αφρικής, αφετέρου, από τις 10 Οκτωβρίου 2016, και μεταξύ της Ευρωπαϊκής Ένωσης και των κρατών μελών της, αφενός, και της Μοζαμβίκης, αφετέρου, από τις 4 Φεβρουαρίου 2018.

               2.2.Το κοινό συμβούλιο

               Με το άρθρο  100 της συμφωνίας θεσπίζεται κοινό συμβούλιο και προβλέπεται ότι αυτό «επιβλέπει και διαχειρίζεται την εφαρμογή της παρούσας συμφωνίας».

               Το άρθρο 101 της συμφωνίας προβλέπει ότι το κοινό συμβούλιο αποτελείται, αφενός, από τα σχετικά μέλη του Συμβουλίου της ΕΕ και τα σχετικά μέλη της Ευρωπαϊκής Επιτροπής ή τους εκπροσώπους τους και, αφετέρου, από τους σχετικούς υπουργούς των κρατών ΣΟΕΣ της ΚΑΜΑ ή τους εκπροσώπους τους.

               Το άρθρο 89 παράγραφος 1 προβλέπει ότι το κοινό συμβούλιο εγκρίνει εσωτερικό κανονισμό και κώδικα δεοντολογίας δυνάμει του μέρους ΙΙΙ της συμφωνίας σχετικά με την αποφυγή και επίλυση διαφορών.

               Το άρθρο 102 της συμφωνίας προβλέπει ότι το κοινό συμβούλιο λαμβάνει αποφάσεις συναινετικά και ότι οι εν λόγω αποφάσεις είναι δεσμευτικές για τα μέρη.

               2.3.Προβλεπόμενη πράξη του κοινού συμβουλίου

               Κατά την πρώτη του συνεδρίαση, το κοινό συμβούλιο πρόκειται να εκδώσει αποφάσεις όσον αφορά την έγκριση του εσωτερικού κανονισμού για την αποφυγή και επίλυση διαφορών και του κώδικα δεοντολογίας των διαιτητών και των διαμεσολαβητών («η προβλεπόμενη πράξη»).

               Σκοπός της προβλεπόμενης πράξης είναι να θεσπιστεί ένα λειτουργικό πλαίσιο για τις διατάξεις του μέρους ΙΙΙ της συμφωνίας σχετικά με την αποφυγή και επίλυση διαφορών.

               3.Θεση που θα πρέπει να ληφθεί εξ ονόματος της Ενωσης

               Η παρούσα πρόταση απόφασης του Συμβουλίου καθορίζει τη θέση που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο του κοινού συμβουλίου που ιδρύθηκε από τη ΣΟΕΣ μεταξύ της ΕΕ και της ΚΑΜΑ όσον αφορά την έγκριση του εσωτερικού κανονισμού για την αποφυγή και επίλυση διαφορών και του κώδικα δεοντολογίας των διαιτητών και των διαμεσολαβητών.

               Τα μέρη της συμφωνίας συμφώνησαν σχετικά με τα εν λόγω σχέδια αποφάσεων και, με την επιφύλαξη των διαδικασιών λήψης αποφάσεων της ΕΕ, αυτά αναμένεται να εγκριθούν κατά την πρώτη συνεδρίαση του κοινού συμβουλίου, η οποία προβλέπεται να πραγματοποιηθεί κατά το πρώτο εξάμηνο του 2019.

               Το περιεχόμενο του συνημμένου εσωτερικού κανονισμού και κώδικα δεοντολογίας είναι σε μεγάλο βαθμό παρόμοιο με εκείνο άλλων συμφωνιών οικονομικής εταιρικής σχέσης ή άλλων εμπορικών συμφωνιών.

               Οι αποφάσεις αυτές είναι απαραίτητες για να καταστούν λειτουργικές οι διατάξεις του μέρους ΙΙΙ της συμφωνίας για την αποφυγή και επίλυση διαφορών και, ως εκ τούτου, για τη διασφάλιση της ομαλής εφαρμογής της συμφωνίας.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει, επίσης, κείμενα που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .

               4.1.2.Εφαρμογή στην προκειμένη περίπτωση

               Το κοινό συμβούλιο είναι ένα όργανο που συνιστάται από δεδομένη συμφωνία, ήτοι τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου.

               Η πράξη την οποία καλείται να θεσπίσει το κοινό συμβούλιο είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 102 της συμφωνίας.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Ως εκ τούτου, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική.

               Συνεπώς, η ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ.

               4.3.Συμπέρασμα

               Η νομική βάση της προτεινόμενης απόφασης θα πρέπει να είναι το άρθρο 207 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.

               2018/0377 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό της θέσης που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο του κοινού συμβουλίου που ιδρύθηκε με τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, όσον αφορά την έγκριση του εσωτερικού κανονισμού για την αποφυγή και επίλυση διαφορών και του κώδικα δεοντολογίας των διαιτητών και των διαμεσολαβητών.

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της Κοινότητας για την Ανάπτυξη της Μεσημβρινής Αφρικής (ΚΑΜΑ), αφετέρου, υπογράφηκε από την Ευρωπαϊκή Ένωση και τα κράτη μέλη της στις 10 Ιουνίου 2016 (εφεξής «η συμφωνία»). Εφαρμόζεται προσωρινά μεταξύ της Ευρωπαϊκής Ένωσης και των κρατών μελών της, αφενός, και της Μποτσουάνας, του Λεσόθο, της Ναμίμπιας, του Εσουατίνι και της Νότιας Αφρικής, αφετέρου, από τις 10 Οκτωβρίου 2016, και μεταξύ της Ευρωπαϊκής Ένωσης και των κρατών μελών της, αφενός, και της Μοζαμβίκης, αφετέρου, από τις 4 Φεβρουαρίου 2018.

               (2)Σύμφωνα με το άρθρο 102 παράγραφος 1 της συμφωνίας, το κοινό συμβούλιο μπορεί να λαμβάνει αποφάσεις για όλα τα θέματα που καλύπτονται από την παρούσα συμφωνία. Το άρθρο 89 παράγραφος 1 προβλέπει ότι το κοινό συμβούλιο εγκρίνει εσωτερικό κανονισμό και κώδικα δεοντολογίας δυνάμει του μέρους ΙΙΙ της συμφωνίας σχετικά με την αποφυγή και επίλυση διαφορών.

               (3)Το κοινό συμβούλιο, κατά την πρώτη συνεδρίασή του, πρόκειται να εκδώσει αποφάσεις όσον αφορά τον εσωτερικό κανονισμό για την αποφυγή και επίλυση διαφορών και τον κώδικα δεοντολογίας των διαιτητών και των διαμεσολαβητών.

               (4)Κρίνεται σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο κοινό συμβούλιο, καθώς η προβλεπόμενη απόφαση θα είναι δεσμευτική για την Ένωση.

               (5)Η θέσπιση του εσωτερικού κανονισμού και του κώδικα δεοντολογίας προβλέπεται από τη συμφωνία, στο μέρος ΙΙΙ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που θα πρέπει να ληφθεί εξ ονόματος της Ευρωπαϊκής Ένωσης κατά την πρώτη συνεδρίαση του κοινού συμβουλίου βασίζεται στο σχέδιο απόφασης του κοινού συμβουλίου αναφορικά με τον εσωτερικό κανονισμό για την αποφυγή και επίλυση διαφορών και τον κώδικα δεοντολογίας των διαιτητών και των διαμεσολαβητών, που επισυνάπτεται στην παρούσα απόφαση.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.11.2018
            COM(2018) 729 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            για τον καθορισμό της θέσης που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο του κοινού συμβουλίου που ιδρύθηκε με τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, όσον αφορά την έγκριση του εσωτερικού κανονισμού για την αποφυγή και επίλυση διαφορών και του κώδικα δεοντολογίας των διαιτητών και των διαμεσολαβητών

               ΠΡΟΣΑΡΤΗΜΑ

               ΑΠΟΦΑΣΗ αριθ. 2 ΤΟΥ ΚΟΙΝΟΥ ΣΥΜΒΟΥΛΙΟΥ

               της...

               σχετικά με την έκδοση του εσωτερικού κανονισμού για την αποφυγή και επίλυση διαφορών και του κώδικα δεοντολογίας των διαιτητών και των διαμεσολαβητών

               ΤΟ ΚΟΙΝΟ ΣΥΜΒΟΥΛΙΟ:

               Έχοντας υπόψη τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της Κοινότητας για την Ανάπτυξη της Μεσημβρινής Αφρικής (ΚΑΜΑ), αφετέρου, (εφεξής «η συμφωνία»), η οποία υπογράφηκε στις 10 Ιουνίου 2016 στο Κασάνε, και ιδίως το άρθρο 89 παράγραφος 1 και τα άρθρα 100, 101 και 102,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               1.Θεσπίζεται ο εσωτερικός κανονισμός για την αποφυγή και επίλυση διαφορών, όπως ορίζεται στο παράρτημα I.

               2.Θεσπίζεται ο κώδικας δεοντολογίας των διαιτητών και των διαμεσολαβητών, όπως ορίζεται στο παράρτημα IΙ.

               3.Η παρούσα απόφαση αρχίζει να ισχύει από την ημερομηνία της έκδοσής της.

               (τόπος) (ημερομηνία)

                        Για το κοινό συμβούλιο

                        Υπουργός Εμπορίου του/της...

                        Εκπρόσωπος της ΕΕ

               ΠΑΡΑΡΤΗΜΑ I

               ΕΣΩΤΕΡΙΚΟΣ ΚΑΝΟΝΙΣΜΟΣ ΓΙΑ ΤΗΝ ΑΠΟΦΥΓΗ ΚΑΙ ΕΠΙΛΥΣΗ ΔΙΑΦΟΡΩΝ

               Άρθρο I

               Ορισμοί

               1.Στο μέρος III (Αποφυγή και επίλυση διαφορών) της συμφωνίας και στο πλαίσιο του παρόντος εσωτερικού κανονισμού:

               α)ως «διοικητικό προσωπικό», σε σχέση με έναν διαιτητή, νοούνται τα άτομα τα οποία τελούν υπό τη διεύθυνση και τον έλεγχο του διαιτητή, εξαιρουμένων των βοηθών·

               β)ως «σύμβουλος» νοείται το άτομο που προσλαμβάνεται από ένα μέρος για να του παρέχει συμβουλές ή συνδρομή κατά τη διαιτητική διαδικασία·

               γ)ως «συμφωνία» νοείται η συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών ΣΟΕΣ της ΚΑΜΑ, που υπογράφηκε στις 10 Ιουνίου 2016·

               δ)ως «διαιτητής» νοείται το μέλος της ειδικής ομάδας διαιτησίας·

               ε)ως «ειδική ομάδα διαιτησίας» νοείται η ειδική ομάδα που συγκροτείται βάσει του άρθρου 80 (Σύσταση της ειδικής ομάδας διαιτησίας) της συμφωνίας·

               στ)ως «βοηθός» νοείται το άτομο το οποίο, σύμφωνα με τους όρους διορισμού διαιτητή και υπό τη διεύθυνση και τον έλεγχό του, διενεργεί έρευνα ή επικουρεί τον διαιτητή στο έργο του·

               ζ)ως «καταγγέλλον μέρος» νοείται το μέρος που ζητεί τη σύσταση της ειδικής ομάδας διαιτησίας σύμφωνα με το άρθρο 80 (Σύσταση της ειδικής ομάδας διαιτησίας) της συμφωνίας·

               η)ως «ημέρα» νοείται η ημερολογιακή ημέρα·

               θ)ως «μέρη» νοούνται τα μέρη που εμπλέκονται στη διαφορά·

               ι)ως «μέρος κατά του οποίου στρέφεται η καταγγελία» νοείται το μέρος που φέρεται ότι παρέβη τις διατάξεις του άρθρου 76 (Πεδίο εφαρμογής) της συμφωνίας· και

               ια)ως «εκπρόσωπος μέρους» νοείται ο υπάλληλος ή κάθε άτομο που διορίζεται από κυβερνητική υπηρεσία ή οργανισμό, ή από κάθε άλλο δημόσιο φορέα ενός μέρους, που εκπροσωπεί το μέρος για τους σκοπούς μιας διαφοράς δυνάμει της παρούσας συμφωνίας.

               Άρθρο ΙΙ

               Κοινοποιήσεις

               1.Κάθε αίτηση, ανακοίνωση, γραπτό υπόμνημα ή άλλο έγγραφο:

               α)της ειδικής ομάδας διαιτησίας κοινοποιείται ταυτόχρονα σε αμφότερα τα μέρη·

               β)ενός μέρους, η οποία απευθύνεται στην ειδική ομάδα διαιτησίας, κοινοποιείται ταυτόχρονα στο άλλο μέρος· και

               γ)ενός μέρους, η οποία απευθύνεται στο άλλο μέρος, κοινοποιείται ταυτόχρονα στην ειδική ομάδα διαιτησίας, κατά περίπτωση.

               2.Κάθε κοινοποίηση που αναφέρεται στην παράγραφο 1 του παρόντος άρθρου γίνεται με ηλεκτρονικό ταχυδρομείο ή, κατά περίπτωση, με άλλο τρόπο τηλεπικοινωνίας που παρέχει απόδειξη της αποστολής. Εάν δεν υπάρχουν αποδείξεις για το αντίθετο, οι κοινοποιήσεις αυτές θεωρείται ότι διαβιβάζονται κατά την ημερομηνία αποστολής τους.

               3.Όλες οι κοινοποιήσεις απευθύνονται στη Γενική Διεύθυνση Εμπορίου της Ευρωπαϊκής Επιτροπής της Ευρωπαϊκής Ένωσης και στον συντονιστή των κρατών ΣΟΕΣ της ΚΑΜΑ, όπως προβλέπεται στο άρθρο 105 της συμφωνίας, αντίστοιχα.

               4.Ήσσονος σημασίας τυπογραφικά λάθη σε αίτηση, ανακοίνωση, γραπτό υπόμνημα ή σε άλλο έγγραφο που αφορά τη διαδικασία της ειδικής ομάδας διαιτησίας μπορούν να διορθώνονται με τη διαβίβαση νέου εγγράφου, στο οποίο υποδεικνύονται σαφώς οι αλλαγές.

               5.Εάν η τελευταία ημέρα για τη διαβίβαση εγγράφου συμπίπτει με επίσημη αργία της Ευρωπαϊκής Επιτροπής ή του/των οικείου/-ων κράτους/κρατών ΣΟΕΣ της ΚΑΜΑ, το έγγραφο θεωρείται ότι παραδόθηκε την αμέσως επόμενη εργάσιμη ημέρα.

               6.Ανάλογα με τη φύση της διαφοράς, όλες οι αιτήσεις και κοινοποιήσεις που απευθύνονται στην επιτροπή εμπορίου και ανάπτυξης ΕΕ-ΚΑΜΑ κοινοποιούνται και στις άλλες αρμόδιες υποεπιτροπές που έχουν συσταθεί στο πλαίσιο της συμφωνίας.

               Άρθρο ΙΙΙ

               Διορισμός διαιτητών

               1.Εάν, σύμφωνα με το άρθρο 80 της συμφωνίας, ένας διαιτητής επιλεγεί με κλήρωση, ο πρόεδρος της επιτροπής εμπορίου και ανάπτυξης ενημερώνει αμελλητί τα μέρη σχετικά με την ημερομηνία, την ώρα και τον τόπο της κλήρωσης.

               2.Τα μέρη μπορούν να παρίστανται στην κλήρωση και η κλήρωση διενεργείται με το/τα μέρος/-η που είναι παρόν/-τα.

               3.Ο πρόεδρος της επιτροπής εμπορίου και ανάπτυξης ενημερώνει γραπτώς κάθε άτομο που έχει επιλεγεί να ασκήσει καθήκοντα διαιτητή για τον διορισμό του. Κάθε άτομο επιβεβαιώνει τη διαθεσιμότητά του σε αμφότερα τα μέρη εντός πέντε (5) ημερών από την ημερομηνία κατά την οποία ενημερώθηκε για τον διορισμό του.

               4.Σε περίπτωση που ο κατάλογος του άρθρου 94 της συμφωνίας δεν έχει καταρτισθεί ή δεν περιέχει αρκετά ονόματα κατά τη στιγμή που υποβάλλεται το αίτημα σύμφωνα με το άρθρο 80 παράγραφος 3 της συμφωνίας, οι διαιτητές επιλέγονται με κλήρωση από τα άτομα που έχουν προταθεί επίσημα από το ένα ή από αμφότερα τα μέρη.

               Άρθρο IV

               Οργανωτική συνεδρίαση

               1.Εκτός αν συμφωνήσουν διαφορετικά, τα μέρη συναντούν την ειδική ομάδα διαιτησίας εντός δέκα (10) ημερών από τη σύστασή της, προκειμένου να καθοριστούν ζητήματα που τα μέρη ή η ειδική ομάδα διαιτησίας θεωρούν κατάλληλα, συμπεριλαμβανομένων των ακόλουθων:

               α)των καταβλητέων αμοιβών και δαπανών των διαιτητών, οι οποίες πρέπει να είναι σύμφωνες με τα πρότυπα του Παγκόσμιου Οργανισμού Εμπορίου·

               β)των καταβλητέων αμοιβών του/των βοηθού/-ών, το συνολικό ποσό των οποίων δεν υπερβαίνει το 50 % των αμοιβών του/των διαιτητή/-ών· ή

               γ)του χρονοδιαγράμματος της διαδικασίας.

               2.Οι διαιτητές και οι εκπρόσωποι των μερών μπορούν να συμμετέχουν στην εν λόγω συνεδρίαση μέσω τηλεφώνου ή τηλεδιάσκεψης.

               Άρθρο V

               Εντολή

               1.Εκτός αν τα μέρη συμφωνήσουν διαφορετικά εντός επτά (7) ημερών από την ημερομηνία σύστασης της ειδικής ομάδας διαιτησίας, η εντολή της ειδικής ομάδας διαιτησίας θα είναι η ακόλουθη:

               α)να εξετάσει, λαμβάνοντας υπόψη τις σχετικές διατάξεις της συμφωνίας που επικαλούνται τα μέρη, το θέμα που αναφέρεται στο αίτημα για τη σύσταση της ειδικής ομάδας διαιτησίας·

               β)να καταλήξει σε συμπέρασμα όσον αφορά τη συμβατότητα του επίμαχου μέτρου με τις διατάξεις της συμφωνίας που αναφέρονται στο άρθρο 76 της συμφωνίας· και

               γ)να υποβάλει έκθεση σύμφωνα με τα άρθρα 81 και 82 της συμφωνίας.

               2.Εάν τα μέρη συμφωνήσουν άλλη εντολή, κοινοποιούν τη συμφωνηθείσα εντολή στην ειδική ομάδα διαιτησίας εντός της χρονικής περιόδου που καθορίζεται στην παράγραφο 1 του παρόντος άρθρου.

               Άρθρο VI

               Γραπτά υπομνήματα

               Το καταγγέλλον μέρος διαβιβάζει το γραπτό υπόμνημά του το αργότερο εντός είκοσι (20) ημερών από την ημερομηνία σύστασης της ειδικής ομάδας διαιτησίας. Το μέρος κατά του οποίου στρέφεται η καταγγελία διαβιβάζει το γραπτό υπόμνημά του το αργότερο εντός είκοσι (20) ημερών από την ημερομηνία διαβίβασης του γραπτού υπομνήματος του καταγγέλλοντος μέρους.

               Άρθρο VII

               Λειτουργία της ειδικής ομάδας διαιτησίας

               1.Ο πρόεδρος της ειδικής ομάδας διαιτησίας προεδρεύει σε όλες τις συνεδριάσεις της. Η ειδική ομάδα διαιτησίας δύναται να εξουσιοδοτεί τον πρόεδρο να λαμβάνει διοικητικές και διαδικαστικές αποφάσεις.

               2.Εκτός αν ορίζεται διαφορετικά στο μέρος III της συμφωνίας ή στον παρόντα εσωτερικό κανονισμό, η ειδική ομάδα διαιτησίας δύναται να διεξάγει τις δραστηριότητές της με κάθε μέσο, μεταξύ άλλων, τηλεφωνικώς, με φαξ ή μέσω ηλεκτρονικού υπολογιστή.

               3.Στις συσκέψεις της ειδικής ομάδας διαιτησίας μπορούν να συμμετέχουν μόνο οι διαιτητές, αλλά η ειδική ομάδα διαιτησίας μπορεί να επιτρέψει στους βοηθούς των διαιτητών να παρίστανται στις συσκέψεις της.

               4.Η σύνταξη κάθε απόφασης και έκθεσης παραμένει αποκλειστική ευθύνη της ειδικής ομάδας διαιτησίας και δεν είναι δυνατό να ανατεθεί σε άλλους.

               5.Όταν προκύπτει διαδικαστική ερώτηση που δεν καλύπτεται από το μέρος III της συμφωνίας και τα παραρτήματά της, η ειδική ομάδα διαιτησίας, ύστερα από διαβούλευση με τα μέρη, μπορεί να υιοθετήσει κατάλληλη διαδικασία συμβατή με τις εν λόγω διατάξεις.

               6.Αν η ειδική ομάδα διαιτησίας κρίνει ότι είναι αναγκαίο να τροποποιηθεί οποιαδήποτε από τις προθεσμίες για τις διαδικασίες, εκτός από τις προθεσμίες που ορίζονται στο μέρος III της συμφωνίας, ή να πραγματοποιηθεί οποιαδήποτε άλλη διαδικαστική ή διοικητική προσαρμογή, ενημερώνει γραπτώς τα μέρη, κατόπιν διαβούλευσης με αυτά, σχετικά με τους λόγους αυτής της τροποποίησης ή προσαρμογής, καθώς και σχετικά με την αναγκαία προθεσμία ή προσαρμογή.

               Άρθρο VIII

               Αντικατάσταση

               1.Αν κάποιος διαιτητής δεν είναι σε θέση να συμμετάσχει στη διαδικασία, αν αποσυρθεί ή πρέπει να αντικατασταθεί, επιλέγεται αντικαταστάτης σύμφωνα με το άρθρο 80 παράγραφος 3 της συμφωνίας.

               2.Αν ένα μέρος θεωρεί ότι ένας διαιτητής δεν πληροί τις απαιτήσεις του παραρτήματος II (Κώδικας δεοντολογίας των διαιτητών και των διαμεσολαβητών) και, για τον λόγο αυτόν, θα πρέπει να αντικατασταθεί, το εν λόγω μέρος προβαίνει σε σχετική κοινοποίηση στο άλλο μέρος εντός δεκαπέντε (15) ημερών από τη στιγμή κατά την οποία περιήλθαν στην κατοχή του επαρκή αποδεικτικά στοιχεία για την εικαζόμενη μη συμμόρφωση του διαιτητή με τις απαιτήσεις του παραρτήματος II (Κώδικας δεοντολογίας των διαιτητών και των διαμεσολαβητών).

               3.Τα μέρη διαβουλεύονται εντός δεκαπέντε (15) ημερών από την κοινοποίηση στο άλλο μέρος.

               4.Τα μέρη ενημερώνουν τον διαιτητή για την εικαζόμενη μη συμμόρφωσή του και μπορούν να ζητήσουν από αυτόν να λάβει μέτρα για τη βελτίωση του βαθμού συμμόρφωσης. Επίσης, εάν συμφωνήσουν, μπορούν να παύσουν τον διαιτητή και να επιλέξουν νέο, σύμφωνα με το άρθρο 80 της συμφωνίας.

               5.Εάν τα μέρη αδυνατούν να συμφωνήσουν ως προς την ανάγκη αντικατάστασης ενός διαιτητή, εξαιρουμένου του προέδρου της ειδικής ομάδας διαιτησίας, οποιοδήποτε από τα μέρη δύναται να ζητήσει την παραπομπή του ζητήματος στον πρόεδρο της ειδικής ομάδας διαιτησίας, η απόφαση του οποίου είναι οριστική.

               6.Αν ο πρόεδρος της ειδικής ομάδας διαιτησίας θεωρεί ότι ο διαιτητής δεν συμμορφώνεται με τις απαιτήσεις του παραρτήματος II (Κώδικας δεοντολογίας των διαιτητών και των διαμεσολαβητών), ο νέος διαιτητής επιλέγεται σύμφωνα με το άρθρο 80 της συμφωνίας.

               7.Εάν τα μέρη αδυνατούν να συμφωνήσουν ως προς την ανάγκη αντικατάστασης του προέδρου, οποιοδήποτε από τα μέρη δύναται να ζητήσει την παραπομπή του ζητήματος σε ένα από τα υπόλοιπα μέλη που περιλαμβάνονται στον κατάλογο των ατόμων που έχουν επιλεγεί για τη θέση του προέδρου της ειδικής ομάδας διαιτησίας, ο οποίος έχει καταρτισθεί βάσει του άρθρου 94 της συμφωνίας. Το όνομά του επιλέγεται με κλήρωση από τον πρόεδρο της επιτροπής εμπορίου και ανάπτυξης. Το εν λόγω επιλεχθέν άτομο αποφασίζει κατά πόσον ο πρόεδρος συμμορφώνεται με τις απαιτήσεις του παραρτήματος II (Κώδικας δεοντολογίας των διαιτητών και των διαμεσολαβητών). Η απόφασή του είναι οριστική.

               Αν, σύμφωνα με την απόφαση, ο πρόεδρος δεν συμμορφώνεται με τις απαιτήσεις του παραρτήματος II (Κώδικας δεοντολογίας των διαιτητών και των διαμεσολαβητών), ο νέος πρόεδρος επιλέγεται σύμφωνα με το άρθρο 80 της συμφωνίας.

               Άρθρο IX

               Ακροάσεις

               1.Βάσει του χρονοδιαγράμματος, το οποίο καθορίζεται σύμφωνα με το άρθρο IV παράγραφος 1 στοιχείο γ), ύστερα από διαβούλευση με τα μέρη και τους υπόλοιπους διαιτητές, ο πρόεδρος της ειδικής ομάδας διαιτησίας γνωστοποιεί στα μέρη την ημερομηνία, την ώρα και τον τόπο διεξαγωγής της ακρόασης. Οι ανωτέρω πληροφορίες δημοσιοποιούνται από το μέρος στην επικράτεια του οποίου διεξάγεται η ακρόαση, εκτός αν η ακρόαση δεν είναι δημόσια.

               2.Εκτός αν τα μέρη συμφωνήσουν διαφορετικά, η ακρόαση πραγματοποιείται στις Βρυξέλλες, αν το καταγγέλλον μέρος είναι κράτος ΣΟΕΣ της ΚΑΜΑ ή της Τελωνειακής Ένωσης της Μεσημβρινής Αφρικής (SACU), κατά περίπτωση, και στις επικράτειες των κρατών ΣΟΕΣ της ΚΑΜΑ, αν το καταγγέλλον μέρος είναι η Ευρωπαϊκή Ένωση. Αν η διαφορά αφορά μέτρο που εφαρμόζεται από κράτος ΣΟΕΣ της ΚΑΜΑ, η ακρόαση πραγματοποιείται στην επικράτεια αυτού του κράτους, εκτός αν το εν λόγω κράτος ζητήσει γραπτώς από την ειδική ομάδα διαιτησίας, εντός δέκα (10) ημερών από τη σύστασή της, τη διεξαγωγή της ακρόασης σε άλλο τόπο.

               3.Το μέρος κατά του οποίου στρέφεται η καταγγελία επιβαρύνεται με τις δαπάνες που προκύπτουν από την υλικοτεχνική διαχείριση της ακρόασης, στις οποίες περιλαμβάνονται, μεταξύ άλλων, τα έξοδα που συνδέονται με την ενοικίαση χώρου για την ακρόαση. Οι δαπάνες αυτές δεν περιλαμβάνουν τυχόν έξοδα μετάφρασης και διερμηνείας, ούτε δαπάνες που συνδέονται και πρέπει να καταβληθούν στους συμβούλους, τους διαιτητές, το διοικητικό προσωπικό και τον/τους βοηθό/-ούς.

               4.Η ειδική ομάδα διαιτησίας μπορεί να πραγματοποιεί συμπληρωματικές ακροάσεις, αν συμφωνήσουν τα μέρη.

               5.Όλοι οι διαιτητές πρέπει να είναι παρόντες καθ’ όλη τη διάρκεια της ακρόασης.

               6.Εκτός αν τα μέρη συμφωνήσουν διαφορετικά, τα παρακάτω πρόσωπα δύνανται να παραστούν στην ακρόαση, ανεξάρτητα από το αν η ακρόαση είναι δημόσια ή όχι:

               α)εκπρόσωποι μέρους·

               β)σύμβουλοι·

               γ)βοηθοί και διοικητικό προσωπικό·

               δ)διερμηνείς, μεταφραστές και πρακτικογράφοι της ειδικής ομάδας διαιτησίας· και

               ε)εμπειρογνώμονες που αποφασίζονται από την ειδική ομάδα διαιτησίας βάσει του άρθρου 90 της συμφωνίας.

               7.Το αργότερο επτά (7) ημέρες πριν από την ημερομηνία της ακρόασης, κάθε μέρος παραδίδει στην ειδική ομάδα διαιτησίας και στο άλλο μέρος κατάλογο με τα ονόματα, αφενός, των προσώπων που θα αναπτύξουν επιχειρήματα ή παρατηρήσεις προφορικά κατά τη διάρκεια της ακρόασης εξ ονόματος του εν λόγω μέρους και, αφετέρου, των άλλων εκπροσώπων και συμβούλων που θα παρίστανται στην ακρόαση.

               8.Δυνάμει του άρθρου 89 παράγραφος 2 της συμφωνίας, οι ακροάσεις των ειδικών ομάδων διαιτησίας είναι δημόσιες, εκτός αν η ειδική ομάδα διαιτησίας αποφασίσει διαφορετικά, είτε αυτεπαγγέλτως είτε κατόπιν αίτησης των μερών.

               9.Η ειδική ομάδα διαιτησίας, έπειτα από διαβούλευση με τα μέρη, καθορίζει τις κατάλληλες υλικοτεχνικές ρυθμίσεις και διαδικασίες, έτσι ώστε οι δημόσιες ακροάσεις να διεξάγονται με αποτελεσματικό τρόπο. Οι διαδικασίες αυτές μπορούν να περιλαμβάνουν τη χρήση ζωντανής διαδικτυακής μετάδοσης ή κλειστού κυκλώματος τηλεόρασης.

               10.Η ειδική ομάδα διαιτησίας διενεργεί την ακρόαση με τον ακόλουθο τρόπο, διασφαλίζοντας ότι παρέχεται ίσος χρόνος στο καταγγέλλον μέρος και στο μέρος κατά του οποίου στρέφεται η καταγγελία όσον αφορά τα επιχειρήματα και τα αντεπιχειρήματα:

               Επιχειρήματα

               α)επιχειρήματα του καταγγέλλοντος μέρους·

               β)επιχειρήματα του μέρους κατά του οποίου στρέφεται η καταγγελία.

               Αντεπιχειρήματα

               α)Απάντηση του καταγγέλλοντος μέρους·

               β)ανταπάντηση του μέρους κατά του οποίου στρέφεται η καταγγελία.

               11.Η ειδική ομάδα διαιτησίας μπορεί να υποβάλει ερωτήσεις σε οποιοδήποτε μέρος ανά πάσα στιγμή κατά την ακρόαση.

               12.Η ειδική ομάδα διαιτησίας μεριμνά για τη σύνταξη πρακτικών της ακρόασης και για τη διαβίβασή τους στα μέρη εντός εύλογου χρονικού διαστήματος μετά την ακρόαση. Τα μέρη δύνανται να υποβάλουν τις παρατηρήσεις τους σχετικά με τα πρακτικά και η ειδική ομάδα διαιτησίας μπορεί να λάβει υπόψη τις εν λόγω παρατηρήσεις.

               13.Κάθε μέρος μπορεί να υποβάλει συμπληρωματικό γραπτό υπόμνημα σχετικά με οποιοδήποτε θέμα προκύψει κατά τη διάρκεια της ακρόασης εντός δέκα (10) ημερών από την ημερομηνία της ακρόασης.

               Άρθρο X

               Γραπτές ερωτήσεις

               1.Η ειδική ομάδα διαιτησίας μπορεί, ανά πάσα στιγμή κατά τη διάρκεια της διαδικασίας, να απευθύνει γραπτές ερωτήσεις σε ένα ή και στα δύο μέρη. Οι ερωτήσεις που υποβάλλονται στο ένα μέρος κοινοποιούνται στο άλλο μέρος.

               2.Κάθε μέρος διαβιβάζει στο άλλο μέρος αντίγραφο των απαντήσεών του στις ερωτήσεις που υπέβαλε η ειδική ομάδα διαιτησίας. Το άλλο μέρος έχει τη δυνατότητα να υποβάλει γραπτώς τις παρατηρήσεις του επί των απαντήσεων του μέρους εντός επτά (7) ημερών από τη διαβίβαση του σχετικού αντιγράφου.

               Άρθρο XI

               Απόρρητο

               1.Κάθε μέρος και η ειδική ομάδα διαιτησίας μεταχειρίζονται ως εμπιστευτικές τις πληροφορίες που υποβλήθηκαν από το άλλο μέρος στην ειδική ομάδα διαιτησίας και τις οποίες το εν λόγω μέρος έχει χαρακτηρίσει ως εμπιστευτικές. Όταν ένα μέρος υποβάλει στην ειδική ομάδα διαιτησίας γραπτό υπόμνημα που περιέχει εμπιστευτικές πληροφορίες, πρέπει να παράσχει επίσης, εντός δεκαπέντε (15) ημερών, υπόμνημα χωρίς τις εμπιστευτικές πληροφορίες, το οποίο μπορεί να γνωστοποιηθεί στο κοινό.

               2.Καμία διάταξη του παρόντος εσωτερικού κανονισμού δεν εμποδίζει ένα μέρος να δημοσιοποιήσει τις δικές του θέσεις, υπό την προϋπόθεση ότι, όταν παραπέμπει σε πληροφορίες που υποβλήθηκαν από το άλλο μέρος, δεν αποκαλύπτει πληροφορίες που έχουν χαρακτηριστεί από το άλλο μέρος εμπιστευτικές.

               3.Η ειδική ομάδα διαιτησίας συνέρχεται κεκλεισμένων των θυρών, αν τα υπομνήματα και τα επιχειρήματα ενός μέρους περιέχουν εμπιστευτικές επιχειρηματικές πληροφορίες. Τα μέρη σέβονται τον εμπιστευτικό χαρακτήρα των ακροάσεων της ειδικής ομάδας διαιτησίας, όταν αυτές πραγματοποιούνται κεκλεισμένων των θυρών.

               Άρθρο XII

               Μονομερείς επαφές

               1.Η ειδική ομάδα διαιτησίας δεν πραγματοποιεί συναντήσεις ή επαφές με ένα εκ των μερών αν δεν παρίσταται και το άλλο μέρος.

               2.Κανένας διαιτητής δεν συζητά πτυχές του αντικειμένου της διαδικασίας με ένα ή και με τα δύο μέρη εν απουσία των άλλων διαιτητών.

               Άρθρο XIII

               Υπομνήματα φιλικού χαρακτήρα

               1.Εκτός αν τα μέρη συμφωνήσουν διαφορετικά εντός πέντε (5) ημερών από την ημερομηνία σύστασης της ειδικής ομάδας διαιτησίας, η ειδική ομάδα διαιτησίας μπορεί να λάβει μη ζητηθέντα γραπτά υπομνήματα από φυσικό πρόσωπο ενός μέρους ή από νομικό πρόσωπο εγκατεστημένο στην επικράτεια ενός μέρους, τα οποία πρόσωπα θα είναι ανεξάρτητα από τις κυβερνήσεις των μερών, υπό την προϋπόθεση ότι αυτά τα υπομνήματα:

               α)παραλαμβάνονται από την ειδική ομάδα διαιτησίας εντός δέκα (10) ημερών από την ημερομηνία σύστασής της·

               β)αφορούν άμεσα ένα πραγματικό ή νομικό ζήτημα που εξετάζεται από την ειδική ομάδα διαιτησίας·

               γ)περιλαμβάνουν περιγραφή του προσώπου που υποβάλλει το υπόμνημα, συμπεριλαμβανομένης, εφόσον πρόκειται για φυσικό πρόσωπο, της ιθαγένειάς του και, εφόσον πρόκειται για νομικό πρόσωπο, του τόπου εγκατάστασης, της φύσης των δραστηριοτήτων, του νομικού καθεστώτος, των γενικών στόχων και των πηγών χρηματοδότησής του·

               δ)καθορίζουν τη φύση του συμφέροντος που έχει το εν λόγω πρόσωπο στη διαδικασία της ειδικής ομάδας διαιτησίας· και

               ε)συντάσσονται στις γλώσσες που επιλέγονται από τα μέρη σύμφωνα με το άρθρο XV παράγραφοι 1 και 2 του παρόντος εσωτερικού κανονισμού.

               2.Τα υπομνήματα διαβιβάζονται στα μέρη προκειμένου αυτά να διατυπώσουν τις παρατηρήσεις τους. Τα μέρη μπορούν να υποβάλουν τις παρατηρήσεις τους στην ειδική ομάδα διαιτησίας εντός δέκα (10) ημερών από τη διαβίβαση.

               3.Η ειδική ομάδα διαιτησίας περιλαμβάνει στην έκθεσή της όλα τα υπομνήματα που έχει λάβει σύμφωνα με το άρθρο XIII παράγραφος 1 του παρόντος άρθρου. Η ειδική ομάδα διαιτησίας δεν υποχρεούται να εξετάσει στην έκθεσή της τα επιχειρήματα που προβάλλονται στα εν λόγω υπομνήματα, ωστόσο, αν το κάνει, θα πρέπει επίσης να λάβει υπόψη τις παρατηρήσεις που διατυπώνονται από τα μέρη σύμφωνα με την παράγραφο 2 του παρόντος άρθρου.

               Άρθρο XIV

               Επείγουσες περιπτώσεις

               Σε επείγουσες περιπτώσεις που αναφέρονται στο μέρος III της συμφωνίας, η ειδική ομάδα διαιτησίας, κατόπιν διαβούλευσης με τα μέρη, προσαρμόζει, κατά περίπτωση, τις προθεσμίες που αναφέρονται στον παρόντα εσωτερικό κανονισμό. Η ειδική ομάδα διαιτησίας ενημερώνει τα μέρη για τις προσαρμογές αυτές.

               Άρθρο XV

               Μετάφραση και διερμηνεία

               1.Κατά τη διάρκεια των διαβουλεύσεων που αναφέρονται στο άρθρο 77 της συμφωνίας, και το αργότερο έως τη συνεδρίαση που αναφέρεται στο άρθρο IV παράγραφος 1 του παρόντος εσωτερικού κανονισμού, τα μέρη καταβάλλουν προσπάθεια να συμφωνήσουν σε κοινή γλώσσα εργασίας για τις διαδικασίες ενώπιον της ειδικής ομάδας διαιτησίας.

               2.Αν τα μέρη αδυνατούν να συμφωνήσουν σε κοινή γλώσσα εργασίας, εφαρμόζονται οι κανόνες του άρθρου 91 παράγραφος 2 της συμφωνίας.

               3.Τα μέρος κατά του οποίου στρέφεται η καταγγελία μεριμνά για τη διερμηνεία των προφορικών παρατηρήσεων προς τις γλώσσες επιλογής των μερών.

               4.Οι εκθέσεις και οι αποφάσεις της ειδικής ομάδας διαιτησίας καταρτίζονται στη γλώσσα ή στις γλώσσες επιλογής των μερών. Εάν τα μέρη δεν έχουν συμφωνήσει σε κοινή γλώσσα εργασίας, η ενδιάμεση και η τελική έκθεση της ειδικής ομάδας διαιτησίας καταρτίζονται σε μία από τις γλώσσες εργασίας του ΠΟΕ.

               5.Κάθε μέρος μπορεί να διατυπώσει τις παρατηρήσεις του σχετικά με την ακρίβεια της μετάφρασης εγγράφου που συντάσσεται σύμφωνα με τον παρόντα εσωτερικό κανονισμό.

               6.Κάθε μέρος αναλαμβάνει το κόστος μετάφρασης των δικών του γραπτών υπομνημάτων. Τα μέρη επιβαρύνονται εξίσου με τις δαπάνες μετάφρασης της απόφασης.

               Άρθρο XVI

               Άλλες διαδικασίες

               Οι προθεσμίες που καθορίζονται στον παρόντα εσωτερικό κανονισμό προσαρμόζονται σύμφωνα με τις ειδικές προθεσμίες που προβλέπονται για την έγκριση έκθεσης ή απόφασης από την ειδική ομάδα διαιτησίας στο πλαίσιο των διαδικασιών που ορίζονται στα άρθρα 84, 85, 86 και 87 της συμφωνίας.

               ****

               ΠΑΡΑΡΤΗΜΑ II

               ΚΩΔΙΚΑΣ ΔΕΟΝΤΟΛΟΓΙΑΣ ΤΩΝ ΔΙΑΙΤΗΤΩΝ ΚΑΙ ΤΩΝ ΔΙΑΜΕΣΟΛΑΒΗΤΩΝ

               Άρθρο I

               Ορισμοί

               1.Στον παρόντα κώδικα δεοντολογίας:

               α)ως «διοικητικό προσωπικό», σε σχέση με έναν διαιτητή, νοούνται τα άτομα τα οποία τελούν υπό τη διεύθυνση και τον έλεγχο του διαιτητή, εξαιρουμένων των βοηθών·

               β)ως «βοηθός» νοείται το άτομο το οποίο, σύμφωνα με τους όρους διορισμού διαιτητή και υπό τη διεύθυνση και τον έλεγχό του, διενεργεί έρευνα ή επικουρεί τον διαιτητή στο έργο του·

               γ)ως «υποψήφιος» νοείται το άτομο το όνομα του οποίου περιλαμβάνεται στον κατάλογο διαιτητών που αναφέρεται στο άρθρο 94 της συμφωνίας και το οποίο εξετάζεται για ενδεχόμενη επιλογή του ως διαιτητή βάσει του άρθρου 80 της συμφωνίας·

               δ)ως «διαμεσολαβητής» νοείται το άτομο που έχει επιλεγεί ως διαμεσολαβητής σύμφωνα με το άρθρο 78 της συμφωνίας·

               ε)ως «μέλος» ή «διαιτητής» νοείται το μέλος της ειδικής ομάδας διαιτησίας που συγκροτείται βάσει του άρθρου 80 της συμφωνίας.

               Άρθρο ΙΙ

               Κατευθυντήριες αρχές

               1.Προκειμένου να διαφυλαχθεί η ακεραιότητα και η αμεροληψία του μηχανισμού επίλυσης διαφορών, κάθε υποψήφιος και διαιτητής οφείλει:

               α)να εξοικειωθεί με τον παρόντα κώδικα δεοντολογίας·

               β)να είναι ανεξάρτητος και αμερόληπτος·

               γ)να αποφεύγει τις άμεσες ή έμμεσες συγκρούσεις συμφερόντων·

               δ)να αποφεύγει οποιαδήποτε παρατυπία ή εντύπωση παρατυπίας ή μεροληψίας·

               ε)να τηρεί αυστηρά τους κανόνες δεοντολογίας· και

               στ)να μην επηρεάζεται από ίδιο συμφέρον, έξωθεν πιέσεις, πολιτικές πεποιθήσεις, διαμαρτυρίες της κοινής γνώμης, προσήλωση σε ένα από τα μέρη ή τον φόβο της κριτικής.

               2.Ο διαιτητής δεν αναλαμβάνει, άμεσα ή έμμεσα, υποχρεώσεις ούτε δέχεται οφέλη που θα μπορούσαν με οποιονδήποτε τρόπο να επηρεάσουν, ή να φανεί ότι επηρεάζουν, την άψογη εκτέλεση των καθηκόντων του.

               3.Ο διαιτητής δεν κάνει χρήση της ιδιότητάς του ως μέλους της ειδικής ομάδας διαιτησίας για να προωθήσει προσωπικά ή ιδιωτικά συμφέροντα. Ο διαιτητής αποφεύγει ενέργειες που ενδέχεται να δημιουργήσουν την εντύπωση ότι κάποιοι είναι σε θέση να τον επηρεάζουν.

               4.Ο διαιτητής δεν επιτρέπει να επηρεάζεται η συμπεριφορά του ή η κρίση του από προηγούμενες ή υφιστάμενες σχέσεις ή ευθύνες οικονομικού, επιχειρηματικού, επαγγελματικού, προσωπικού ή κοινωνικού χαρακτήρα.

               5.Ο διαιτητής αποφεύγει να συνάπτει οποιαδήποτε σχέση ή να αποκτά οποιαδήποτε οικονομικά οφέλη που ενδέχεται να επηρεάσουν την αμεροληψία του ή που θα μπορούσαν εύλογα να δημιουργήσουν την εντύπωση παρατυπίας ή μεροληψίας.

               6.Ο διαιτητής ασκεί τα καθήκοντά του χωρίς να αποδεχθεί ή να ζητήσει οδηγίες από οποιαδήποτε κυβέρνηση, διεθνείς, κυβερνητικούς ή μη κυβερνητικούς οργανισμούς, ή από ιδιωτική πηγή, και πρέπει να μην έχει παρέμβει σε προηγούμενο στάδιο της διαφοράς που του έχει ανατεθεί.

               Άρθρο ΙΙΙ

               Υποχρεώσεις γνωστοποίησης

               1.Πριν από την αποδοχή του διορισμού του ως διαιτητή βάσει του άρθρου 80 της συμφωνίας, ο υποψήφιος που καλείται να ασκήσει καθήκοντα διαιτητή πρέπει να κοινοποιήσει την ύπαρξη κάθε συμφέροντος, σχέσης ή ζητήματος που θα μπορούσε να επηρεάσει την ανεξαρτησία ή την αμεροληψία του, ή που θα μπορούσε εύλογα να δημιουργήσει εντύπωση παρατυπίας ή μεροληψίας κατά τη διαδικασία.

               2.Για τον σκοπό αυτό, ο υποψήφιος καταβάλλει κάθε δυνατή προσπάθεια να λάβει γνώση της ύπαρξης τέτοιου είδους συμφερόντων, σχέσεων και ζητημάτων, συμπεριλαμβανομένων των οικονομικών, επαγγελματικών, εργασιακών ή οικογενειακών συμφερόντων.

               3.Η υποχρέωση γνωστοποίησης δυνάμει της παραγράφου 1 του παρόντος άρθρου συνιστά διαρκές καθήκον, βάσει του οποίου ο διαιτητής υποχρεούται να γνωστοποιήσει τυχόν συμφέροντα, σχέσεις ή ζητήματα αυτού του είδους που ενδέχεται να ανακύψουν σε οποιοδήποτε στάδιο της διαδικασίας.

               4.Κάθε υποψήφιος ή διαιτητής οφείλει να κοινοποιεί οποιαδήποτε θέματα σχετικά με πραγματικές ή πιθανές παραβιάσεις του παρόντος κώδικα δεοντολογίας στην επιτροπή εμπορίου και ανάπτυξης, προς εξέταση από τα μέρη, το νωρίτερο δυνατόν αφού λάβει γνώση αυτών.

               Άρθρο IV

               Καθήκοντα των διαιτητών

               1.Ο διαιτητής, αφού αποδεχθεί τον διορισμό του, είναι διαθέσιμος να εκτελεί, και εκτελεί, τα καθήκοντά του επιμελώς και χωρίς καθυστέρηση καθ’ όλη τη διάρκεια της διαδικασίας, με εντιμότητα και ευσυνειδησία.

               2.Ο διαιτητής εξετάζει μόνο τα ζητήματα που ανακύπτουν κατά τη διαδικασία και που είναι απαραίτητα για τη λήψη απόφασης, και δεν αναθέτει σε κανένα άλλο πρόσωπο αυτό το καθήκον.

               3.Ο διαιτητής λαμβάνει όλα τα δέοντα μέτρα για να διασφαλίζεται ότι οι βοηθοί και το διοικητικό προσωπικό του γνωρίζουν και συμμορφώνονται με τις υποχρεώσεις των διαιτητών που ορίζονται στα άρθρα II, III, IV και VI του παρόντος κώδικα δεοντολογίας.

               Άρθρο V

               Υποχρεώσεις πρώην διαιτητών

               1.Όλοι οι πρώην διαιτητές αποφεύγουν ενέργειες που μπορούν να δημιουργήσουν την εντύπωση ότι επέδειξαν μεροληψία κατά την εκτέλεση των καθηκόντων τους ή ότι αποκόμισαν όφελος από την απόφαση της ειδικής ομάδας διαιτησίας.

               2.Όλοι οι πρώην διαιτητές συμμορφώνονται με τις υποχρεώσεις που ορίζονται στο άρθρο VI του παρόντος κώδικα δεοντολογίας.

               Άρθρο VI

               Απόρρητο

               1.Ο διαιτητής δεν αποκαλύπτει ποτέ μη δημόσιες πληροφορίες που αφορούν τη διαδικασία ή που αποκτήθηκαν κατά τη διάρκεια της διαδικασίας για την οποία έχει διοριστεί. Ο διαιτητής δεν πρέπει ποτέ να γνωστοποιεί ή να κάνει χρήση των εν λόγω πληροφοριών για να αποκομίσει προσωπικά οφέλη ή οφέλη για άλλους ή για να βλάψει τα συμφέροντα άλλων.

               2.Ο διαιτητής δεν αποκαλύπτει την απόφαση της ειδικής ομάδας διαιτησίας ή μέρος αυτής πριν από τη δημοσίευσή της σύμφωνα με το μέρος ΙΙΙ της συμφωνίας.

               3.Ο διαιτητής δεν αποκαλύπτει ποτέ το περιεχόμενο των συσκέψεων της ειδικής ομάδας διαιτησίας ή την άποψη οποιουδήποτε διαιτητή, ούτε προβαίνει σε δηλώσεις για τη διαδικασία για την οποία έχει διοριστεί ή για τα επίμαχα ζητήματα της διαδικασίας.

               Άρθρο VII

               Δαπάνες

               Κάθε διαιτητής τηρεί αρχείο και παρέχει τελικό απολογισμό ως προς τον χρόνο που αφιέρωσε στη διαδικασία και τις δαπάνες του, καθώς και τον χρόνο και τις δαπάνες των βοηθών και του διοικητικού προσωπικού του.

               Άρθρο VIII

               Διαμεσολαβητές

               Ο παρών κώδικας δεοντολογίας ισχύει, τηρουμένων των αναλογιών, και για τους διαμεσολαβητές.

               ****


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2018
            COM(2018) 901 final
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με την κινητοποίηση του μηχανισμού ευελιξίας για τη χρηματοδότηση άμεσων δημοσιονομικών μέτρων για την αντιμετώπιση των συνεχιζόμενων προκλήσεων στον τομέα της μετανάστευσης, των εισροών προσφύγων και των απειλών κατά της ασφάλειας

               ΑΙΤΙΟΛΟΓΙΚΗ ΕΚΘΕΣΗ

               Ο κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020
                  1
                επιτρέπει την κινητοποίηση του μηχανισμού ευελιξίας για τη χρηματοδότηση σαφώς προσδιορισμένων δαπανών οι οποίες δεν θα μπορούσαν να χρηματοδοτηθούν στο πλαίσιο των διαθέσιμων ανώτατων ορίων για έναν ή περισσοτέρους τομείς του πολυετούς δημοσιονομικού πλαισίου.

               Σύμφωνα με το άρθρο 11 του κανονισμού αριθ. 1311/2013 του Συμβουλίου και με το σημείο 12 της διοργανικής συμφωνίας της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  2
               , μετά την εξέταση όλων των δυνατοτήτων ανακατανομής πιστώσεων και την εξάντληση κάθε αδιάθετου περιθωρίου στο πλαίσιο των δαπανών για Ασφάλεια και ιθαγένεια (τομέας 3), η Επιτροπή προτείνει την κινητοποίηση του μηχανισμού ευελιξίας το 2019. Το ετήσιο διαθέσιμο ποσό το 2019 ανέρχεται σε 600 εκατ. EUR (τιμές 2011), τα οποία αντιστοιχούν σε 703 εκατ. EUR σε τρέχουσες τιμές. Επιπλέον, 520 εκατ. EUR είναι διαθέσιμα από το μη χρησιμοποιηθέν μέρος του 2018.

               Η κινητοποίηση αφορά ποσό 985,6 εκατ. EUR, πέραν του ανώτατου ορίου του τομέα 3 του πολυετούς δημοσιονομικού πλαισίου, και προορίζεται να χρηματοδοτήσει τη στήριξη των μέτρων διαχείρισης της κρίσης στον τομέα της μετανάστευσης, των προσφύγων και της ασφάλειας. Μαζί με το αρχικό σχέδιο του προϋπολογισμού 2019, η Επιτροπή υπέβαλε πρόταση για κινητοποίηση του μηχανισμού ευελιξίας
                  3
                για τον ίδιο σκοπό. Αυτή η πρώτη κινητοποίηση, η οποία περιελάμβανε επίσης ποσό ύψους 38,1 εκατ. EUR που πρόκειται να κινητοποιηθεί πάνω από το ανώτατο όριο του τομέα 1β, ώστε να παράσχει χρηματοδότηση για την επέκταση του Προγράμματος Στήριξης Διαρθρωτικών Μεταρρυθμίσεων (ΠΣΔΜ), καταργήθηκε με την έκδοση δεύτερης πρότασης
                  4
                η οποία συνόδευε τη διορθωτική επιστολή αριθ. 1/2019
                  5
                που ενέκρινε η Επιτροπή στις 16 Οκτωβρίου 2018.

               Επειδή δεν επιτεύχθηκε συμφωνία στην επιτροπή συνδιαλλαγής για τον προϋπολογισμό του 2019 κατά τη διάρκεια της περιόδου των είκοσι μίας ημερών που προβλέπεται στο άρθρο 314 παράγραφος 6 της Συνθήκης για τη λειτουργία της Ευρωπαϊκής Ένωσης (ΣΛΕΕ), η οποία έληξε στις 19 Νοεμβρίου 2018, η Επιτροπή υποβάλλει σήμερα ένα δεύτερο σχέδιο προϋπολογισμού για το 2019
                  6
               , σύμφωνα με το άρθρο 314 παράγραφος 8 της ΣΛΕΕ. Η παρούσα πρόταση για την κινητοποίηση του μηχανισμού ευελιξίας συνοδεύει το παρόν δεύτερο ΣΠ και καταργεί και αντικαθιστά τη δεύτερη πρόταση που διατυπώθηκε στις 16 Οκτωβρίου 2018.

               Οι ενδεικτικές πιστώσεις πληρωμών που αντιστοιχούν στην προτεινόμενη κινητοποίηση του μηχανισμού ευελιξίας έχουν υπολογιστεί βάσει των κανόνων που ισχύουν για την προχρηματοδότηση, την εκκαθάριση των προχρηματοδοτήσεων και τις τελικές πληρωμές για τα διάφορα είδη μέτρων που πρόκειται να χρηματοδοτηθούν, και παρουσιάζονται στον κατωτέρω πίνακα:

               (σε εκατ. EUR, σε τρέχουσες τιμές)

                        Έτος

                        Πιστώσεις πληρωμών για την κινητοποίηση του μέσου ευελιξίας το 2019

                        2019

                        496,7

                        2020

                        198,8

                        2021

                        118,5

                        2022

                        119,3

                        2023

                        52,3

                        Σύνολο

                        985,6

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               σχετικά με την κινητοποίηση του μηχανισμού ευελιξίας για τη χρηματοδότηση άμεσων δημοσιονομικών μέτρων για την αντιμετώπιση των συνεχιζόμενων προκλήσεων στον τομέα της μετανάστευσης, των εισροών προσφύγων και των απειλών κατά της ασφάλειας

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  7
               , και ιδίως το σημείο 12,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Ο μηχανισμός ευελιξίας προορίζεται για τη χρηματοδότηση σαφώς προσδιορισμένων δαπανών οι οποίες δεν θα μπορούσαν να χρηματοδοτηθούν στο πλαίσιο των διαθέσιμων ανώτατων ορίων για έναν ή περισσοτέρους άλλους τομείς.

               (2)Το ανώτατο όριο του ετήσιου ποσού που είναι διαθέσιμο για τον μηχανισμό ευελιξίας ανέρχεται σε 600 000 000 EUR (σε τιμές του 2011), όπως ορίζεται στο άρθρο 11 του κανονισμού (ΕΕ, Ευρατόμ) αριθ. 1311/2013 του Συμβουλίου
                  8
               , και αυξάνεται, κατά περίπτωση, με τα καταργηθέντα ποσά τα οποία γίνονται διαθέσιμα σύμφωνα με το δεύτερο εδάφιο της παραγράφου 1 του εν λόγω άρθρου.

               (3)Προκειμένου να αντιμετωπιστούν οι συνεχιζόμενες προκλήσεις της μετανάστευσης, των προσφυγικών εισροών και των απειλών κατά της ασφάλειας, είναι αναγκαία η κατεπείγουσα κινητοποίηση σημαντικών συμπληρωματικών ποσών για τη χρηματοδότηση των εν λόγω μέτρων.

               (4)Αφού εξετάστηκαν όλες οι δυνατότητες ανακατανομής πιστώσεων στο πλαίσιο του ανώτατου ορίου δαπανών του τομέα 3 (Ασφάλεια και ιθαγένεια), είναι αναγκαία η κινητοποίηση του μηχανισμού ευελιξίας, για να συμπληρωθεί η χρηματοδότηση που διατίθεται στον γενικό προϋπολογισμό της Ένωσης για το οικονομικό έτος 2019, πέραν του ανώτατου ορίου του τομέα 3 με ποσό ύψους 985 629 138 EUR για τη χρηματοδότηση μέτρων στον τομέα της μετανάστευσης, των προσφύγων και της ασφάλειας.

               (5)Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας θα πρέπει να κατανεμηθούν σε περισσότερα οικονομικά έτη.

               (6)Προκειμένου να είναι δυνατή η ταχεία χρήση των πόρων, η παρούσα απόφαση θα πρέπει να εφαρμοστεί από την έναρξη του οικονομικού έτους 2019.

               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               (1)Στο πλαίσιο του γενικού προϋπολογισμού της Ένωσης για το οικονομικό έτος 2019, κινητοποιείται ο μηχανισμός ευελιξίας για τη χορήγηση ποσού ύψους 985 629 138 EUR σε πιστώσεις ανάληψης υποχρεώσεων στον τομέα 3 (Ασφάλεια και Ιθαγένεια).

               Το ποσό που αναφέρεται στο πρώτο εδάφιο χρησιμοποιείται για τη χρηματοδότηση μέτρων για την αντιμετώπιση των συνεχιζόμενων προκλήσεων της μετανάστευσης, των προσφυγικών εισροών και των απειλών κατά της ασφάλειας.

               (2)Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας έχουν ως εξής:

               α)496 697 300 EUR το 2019·

               β)198 761 656 EUR το 2020·

               γ)118 520 503 EUR το 2021·

               δ)119 297 639 EUR το 2022·

               ε)52 352 040 EUR το 2023.

               Τα ειδικά ποσά πιστώσεων πληρωμών για κάθε οικονομικό έτος εγκρίνονται σύμφωνα με την ετήσια διαδικασία του προϋπολογισμού.

               Άρθρο 2

               Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

               Εφαρμόζεται από την 1η Ιανουαρίου 2019.

               Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  Ο Πρόεδρος
                        Ο Πρόεδρος

                     (1)

                        ΕΕ L 347 της 20.12.2013, σ. 884.

                     (2)

                        ΕΕ C 373 της 20.12.2013, σ. 1.

                     (3)

                        COM(2018) 280 της 23.5.2018.

                     (4)

                        COM(2018) 708 της 16.10.2018.

                     (5)

                        COM(2018) 709 της 16.10.2018.

                     (6)

                        COM(2018) 900 της 30.11.2018.

                     (7)

                        ΕΕ C 373 της 20.12.2013, σ. 1.

                     (8)

                        Κανονισμός (EE, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.6.2018
            COM(2018) 454 final
            2018/0240(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη υπογραφή, εξ ονόματος της Ευρωπαϊκής Ένωσης,  της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η Επιτροπή, βάσει των σχετικών οδηγιών διαπραγμάτευσης
                  1
               , διεξήγαγε διαπραγματεύσεις με τις αντιπροσωπείες του Καναδά, της Λαϊκής Δημοκρατίας της Κίνας, του Βασιλείου της Δανίας εκ μέρους των Νήσων Φερόε και της Γροιλανδίας, της Ισλανδίας, της Ιαπωνίας, της Δημοκρατίας της Κορέας, του Βασιλείου της Νορβηγίας, της Ρωσικής Ομοσπονδίας και των Ηνωμένων Πολιτειών της Αμερικής, με σκοπό τη σύναψη δεσμευτικής συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό («η συμφωνία»).

               Η συμφωνία θα αποτρέψει την άναρχη εμπορική αλιεία στο τμήμα ανοικτής θάλασσας του κεντρικού Αρκτικού Ωκεανού, μια περιοχή έκτασης περίπου 2,8 εκατ. τετραγωνικών χιλιομέτρων.  Στην εν λόγω περιοχή, εξ όσων γνωρίζουμε, δεν έχει ποτέ ασκηθεί εμπορική αλιεία, ούτε είναι πιθανό να ασκηθεί στο εγγύς μέλλον.  Ωστόσο, λαμβανομένων υπόψη των μεταβαλλόμενων συνθηκών στον Αρκτικό Ωκεανό, οι προαναφερθείσες κυβερνήσεις κατάρτισαν την παρούσα συμφωνία στο πλαίσιο της προληπτικής προσέγγισης διαχείρισης της αλιείας.

               Δυνάμει της συμφωνίας θα καταρτιστεί και θα λειτουργήσει κοινό πρόγραμμα επιστημονικής έρευνας και παρακολούθησης, με στόχο να βελτιωθεί η κατανόηση του οικοσυστήματος/των οικοσυστημάτων της εν λόγω περιοχής και ιδίως να εξακριβωθεί κατά πόσον στην εν λόγω περιοχή υπάρχουν ιχθυαποθέματα τα οποία θα μπορούσαν να αλιευθούν με βιώσιμο τρόπο.  Η συμφωνία προβλέπει την δυνατότητα θέσπισης στο μέλλον μίας η περισσότερων περιφερειακών οργανώσεων ή ρυθμίσεων διαχείρισης της αλιείας για την εν λόγω περιοχή.

               •Συνέπεια με τις ισχύουσες διατάξεις στον τομέα πολιτικής

               Στα συμπεράσματά του του 2009 σχετικά με την πολιτική της ΕΕ για την Αρκτική
                  2
               , το Συμβούλιο εξέφρασε την προθυμία του να εξετάσει πρόταση για τη θέσπιση ρυθμιστικού πλαισίου όσον αφορά το τμήμα της ανοικτής θάλασσας που δεν υπάγεται ακόμη σε διεθνές σύστημα διατήρησης, με επέκταση της εντολής των συναφών περιφερειακών οργανώσεων διαχείρισης της αλιείας, ή κάθε άλλη πρόταση που θα συμφωνηθεί από τα ενδιαφερόμενα μέρη για τον σκοπό αυτό. Το Συμβούλιο επίσης σημείωσε ότι τάσσεται υπέρ της προσωρινής απαγόρευσης νέων αλιευτικών δραστηριοτήτων στα εν λόγω ύδατα μέχρις ότου θεσπιστεί το εν λόγω πλαίσιο.

               Στα συμπεράσματά του του 2012 όσον αφορά την ανακοίνωση της Επιτροπής σχετικά με την εξωτερική διάσταση της κοινής αλιευτικής πολιτικής
                  3
               , το Συμβούλιο τόνισε, μεταξύ άλλων, την ανάγκη για πρωτοβουλίες κοινής διαχείρισης, όπου υπάρχουν αποθέματα κοινά με τρίτες χώρες, προκειμένου να εξασφαλίζονται ισότιμοι όροι ανταγωνισμού, και επιβεβαίωσε τον θεμελιώδη ρόλο των περιφερειακών οργανώσεων διαχείρισης της αλιείας για τη βιώσιμη διαχείριση των αλιευτικών πόρων σε διεθνές επίπεδο.

               Η συμφωνία, μόλις τεθεί σε ισχύ, θα καλύψει ένα σημαντικό ρυθμιστικό κενό του ισχύοντος πλαισίου διεθνούς διακυβέρνησης των ωκεανών.

               •Συνέπεια με άλλες πολιτικές της Ένωσης

               Η πρόταση είναι σύμφωνη με την κοινή αλιευτική πολιτική της Ευρωπαϊκής Ένωσης και με τη διεθνή διακυβέρνηση των ωκεανών, συμπεριλαμβανομένης της πολιτικής της ΕΕ για την Αρκτική.

               2.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

               Στις 31 Μαρτίου 2016 το Συμβούλιο ενέκρινε οδηγίες διαπραγμάτευσης, με τις οποίες εξουσιοδότησε την Επιτροπή να αρχίσει διαπραγματεύσεις εξ ονόματος της Ευρωπαϊκής Ένωσης, με αντικείμενο διεθνή συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό. Κατά τη διάρκεια συνεδριάσεων, τα κράτη μέλη ενημερώνονταν για την πορεία των διαπραγματεύσεων.

               •Συλλογή και χρήση εμπειρογνωσίας

                  Η Επιτροπή αξιοποίησε την εμπειρογνωσία των κρατών μελών, τόσο κατά την προετοιμασία όσο και κατά τη διάρκεια κάθε γύρου των διαπραγματεύσεων. Κατά τους τελευταίους δύο γύρους των διαπραγματεύσεων, στην αντιπροσωπεία της ΕΕ συμμετείχε και ένας εξωτερικός νομικός εμπειρογνώμονας.

               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η πρόταση δεν συνεπάγεται πρόσθετο κόστος για τον προϋπολογισμό της ΕΕ. -

               2018/0240 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη υπογραφή, εξ ονόματος της Ευρωπαϊκής Ένωσης,
                  της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 5,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ένωση είναι αποκλειστικά αρμόδια για τη θέσπιση μέτρων διατήρησης των θαλάσσιων βιολογικών πόρων και για τη σύναψη συμφωνιών με τρίτες χώρες και διεθνείς οργανισμούς.

               (2)Δυνάμει της απόφασης 98/392/ΕΚ του Συμβουλίου
                  4
                και της απόφασης 98/414/ΕΚ του Συμβουλίου
                  5
               , η Ένωση είναι αντίστοιχα συμβαλλόμενο μέρος της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982 («η σύμβαση») και της συμφωνίας για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, όσον αφορά τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων («η συμφωνία για τα ιχθυαποθέματα»). Τόσο η σύμβαση όσο και η συμφωνία για τα ιχθυαποθέματα απαιτούν τη συνεργασία όλων των κρατών για τη διατήρηση και τη διαχείριση των έμβιων πόρων της θάλασσας. Η συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό («η συμφωνία») εκπληρώνει την υποχρέωση αυτή.

               (3)Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  6
                προβλέπει ότι η Ένωση ασκεί τις εξωτερικές σχέσεις της στον τομέα της αλιείας σύμφωνα με τις διεθνείς της δεσμεύσεις και τους γενικούς της στόχους καθώς και τις αρχές και τους στόχους που προβλέπονται στα άρθρα 2 και 3 του εν λόγω κανονισμού, προκειμένου να διασφαλίσει τη βιώσιμη εκμετάλλευση, διαχείριση και διατήρηση των θαλάσσιων βιολογικών πόρων και του θαλάσσιου περιβάλλοντος. Η συμφωνία συνάδει με τους εν λόγω στόχους.

               (4)Στις 31 Μαρτίου 2016 το Συμβούλιο
                  7
                εξουσιοδότησε την Επιτροπή να διαπραγματευθεί εξ ονόματος της Ευρωπαϊκής Ένωσης διεθνή συμφωνία για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό. Οι εν λόγω διαπραγματεύσεις ολοκληρώθηκαν επιτυχώς στις 30 Νοεμβρίου 2017.

               (5)Η Ένωση, καθιστάμενη συμβαλλόμενο μέρος της συμφωνίας, θα προωθήσει τη συνέπεια της προσέγγισής της ως προς τη διατήρηση των ωκεανών και θα ενισχύσει τη δέσμευσή της για τη μακροπρόθεσμη διατήρηση και τη βιώσιμη χρήση των θαλάσσιων βιολογικών πόρων σε παγκόσμιο επίπεδο.

               (6)Ως εκ τούτου, η συμφωνία θα πρέπει να υπογραφεί εξ ονόματος της Ένωσης, εν αναμονή της σύναψής της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Εγκρίνεται η υπογραφή, εξ ονόματος της Ένωσης, της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό («η συμφωνία»), με την επιφύλαξη της σύναψης της εν λόγω συμφωνίας.

               Το κείμενο της συμφωνίας παρατίθεται στο παράρτημα της παρούσας απόφασης.

               Άρθρο 2

               Η Γενική Γραμματεία του Συμβουλίου καταρτίζει την πράξη εξουσιοδότησης του/των προσώπου/-ων που θα ορίσουν οι διαπραγματευτές της συμφωνίας για την υπογραφή της, με την επιφύλαξη της σύναψής της,

               Άρθρο 3

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Εγκρίθηκαν από το Συμβούλιο στις 31.3.2016

                     (2)

                        Έγγραφο 16857/09 +CORI

                     (3)

                        Έγγραφο 7087/12 REV 1 ADD 1 COR 1

                     (4)

                        Απόφαση 98/392/ΕΚ του Συμβουλίου, της 23ης Μαρτίου 1998, για τη σύναψη από την Ευρωπαϊκή Κοινότητα της σύμβασης των Ηνωμένων Εθνών, της 10ης Δεκεμβρίου 1982, για το δίκαιο της θάλασσας και της συμφωνίας, της 28ης Ιουλίου 1994, σχετικά με την εφαρμογή του μέρους XI της εν λόγω σύμβασης (ΕΕ L 179 της 23.6.1998, σ. 1).

                     (5)

                        Απόφαση 98/414/ΕΚ του Συμβουλίου, της 8ης Ιουνίου 1998, για την επικύρωση από την Ευρωπαϊκή Κοινότητα της συμφωνίας για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, οι οποίες αφορούν τη διατήρηση και τη διαχείριση των αλληλοεπικαλυπτομένων αποθεμάτων ιχθύων (ιχθείς που απαντώνται τόσο εντός όσο και εκτός των αποκλειστικών οικονομικών ζωνών) (αλληλοεπικαλυπτόμενα αποθέματα) και των αποθεμάτων άκρως μεταναστευτικών ιχθύων (ΕΕ L 189 της 3.7.1998, σ. 14).

                     (6)

                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (7)

                        Εγκρίθηκε από το Συμβούλιο στις 31.3.2016 με το υπ’ αριθμό ST 7411 2016 ADD 1 έγγραφο.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,12.6.2018
            COM(2018) 454 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη υπογραφή, εξ ονόματος της Ευρωπαϊκής Ένωσης,  της συμφωνίας για την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό

               ΠΑΡΑΡΤΗΜΑ

               ΣΥΜΦΩΝΙΑ ΓΙΑ ΤΗΝ ΑΠΟΤΡΟΠΗ ΤΗΣ ΑΝΑΡΧΗΣ ΑΛΙΕΙΑΣ ΑΝΟΙΚΤΗΣ ΘΑΛΑΣΣΑΣ

               ΣΤΟΝ ΚΕΝΤΡΙΚΟ ΑΡΚΤΙΚΟ ΩΚΕΑΝΟ

               Τα συμβαλλόμενα μέρη της παρούσας συμφωνίας,

               Αναγνωρίζοντας ότι μέχρι πρόσφατα το τμήμα ανοικτής θάλασσας του κεντρικού Αρκτικού Ωκεανού συνήθως καλυπτόταν από πάγο καθ’ όλη τη διάρκεια του έτους, γεγονός που καθιστούσε αδύνατη την αλιεία στα εν λόγω ύδατα, και ότι κατά τα τελευταία έτη η παγοκάλυψη της εν λόγω περιοχής έχει ελαττωθεί·

               Αναγνωρίζοντας ότι, ενώ τα οικοσυστήματα του κεντρικού Αρκτικού Ωκεανού έχουν παραμείνει σχετικά ανεπηρέαστα από τις ανθρώπινες δραστηριότητες, τα εν λόγω οικοσυστήματα υφίστανται μεταβολές λόγω της κλιματικής αλλαγής και άλλων φαινομένων, και ότι οι επιπτώσεις αυτών των μεταβολών δεν έχουν γίνει επαρκώς κατανοητές·

               Αναγνωρίζοντας τον καίριο ρόλο των υγιών και βιώσιμων θαλάσσιων οικοσυστημάτων και της αλιείας για τα τρόφιμα και τη διατροφή·

               Αναγνωρίζοντας τις ειδικές ευθύνες και τα ειδικά συμφέροντα των παράκτιων κρατών του κεντρικού Αρκτικού Ωκεανού όσον αφορά τη διατήρηση και τη βιώσιμη διαχείριση των ιχθυαποθεμάτων του κεντρικού Αρκτικού Ωκεανού·

               Σημειώνοντας σχετικά την πρωτοβουλία των παράκτιων κρατών του κεντρικού Αρκτικού Ωκεανού, όπως αποτυπώνεται στη δήλωση σχετικά με την αποτροπή της άναρχης αλιείας ανοικτής θάλασσας στον κεντρικό Αρκτικό Ωκεανό που υπογράφηκε στις 16 Ιουλίου 2015·

               Υπενθυμίζοντας τις αρχές και τις διατάξεις των συνθηκών και άλλων διεθνών πράξεων που σχετίζονται με τη θαλάσσια αλιεία και που ήδη ισχύουν για το τμήμα ανοικτής θάλασσας του κεντρικού Αρκτικού Ωκεανού, συμπεριλαμβανομένων εκείνων που περιέχονται:

               στη σύμβαση των Ηνωμένων Εθνών για το δίκαιο της θάλασσας της 10ης Δεκεμβρίου 1982 («η σύμβαση»)·

               στη συμφωνία για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, όσον αφορά τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων της 4ης Αυγούστου 1995 («η συμφωνία του 1995») και

               στον κώδικα δεοντολογίας του 1995 για την υπεύθυνη αλιεία και σε άλλες σχετικές πράξεις που εγκρίθηκαν από τον Οργανισμό Τροφίμων και Γεωργίας των Ηνωμένων Εθνών·

               Υπογραμμίζοντας τη σημασία της συνεργασίας και του συντονισμού μεταξύ των συμβαλλομένων μερών και της Επιτροπής Αλιείας Βορειοανατολικού Ατλαντικού, η οποία έχει την αρμοδιότητα να θεσπίζει μέτρα διατήρησης και διαχείρισης σε μέρος του τμήματος ανοικτής θάλασσας του κεντρικού Αρκτικού Ωκεανού, και άλλων συναφών μηχανισμών για τη διαχείριση της αλιείας που έχουν θεσπιστεί και λειτουργούν σύμφωνα με το διεθνές δίκαιο, καθώς και των αρμόδιων διεθνών οργανισμών και προγραμμάτων·

               Έχοντας την πεποίθηση ότι στο τμήμα ανοικτής θάλασσας του κεντρικού Αρκτικού Ωκεανού δεν είναι πιθανό να καταστεί βιώσιμη η εμπορική αλιεία στο εγγύς μέλλον και ότι, κατά συνέπεια, υπό τις παρούσες συνθήκες είναι πρόωρη η θέσπιση πρόσθετων περιφερειακών ή υποπεριφερειακών οργανώσεων ή ρυθμίσεων διαχείρισης της αλιείας για το τμήμα ανοικτής θάλασσας του κεντρικού Αρκτικού Ωκεανού·

               Επιθυμώντας, σύμφωνα με την προληπτική προσέγγιση, να αποτρέψουν την έναρξη άναρχης αλιείας στο τμήμα ανοικτής θάλασσας του κεντρικού Αρκτικού Ωκεανού και να επανεξετάζουν τακτικά την ανάγκη για πρόσθετα μέτρα διατήρησης και διαχείρισης·

               Υπενθυμίζοντας τη Διακήρυξη των Ηνωμένων Εθνών για τα δικαιώματα των αυτοχθόνων λαών του 2007·

               Αναγνωρίζοντας τα συμφέροντα των κατοίκων της Αρκτικής, συμπεριλαμβανομένων των αυτοχθόνων λαών της Αρκτικής, στη μακροπρόθεσμη διατήρηση και τη βιώσιμη χρήση των έμβιων θαλάσσιων πόρων και στην ύπαρξη υγιών θαλάσσιων οικοσυστημάτων στον Αρκτικό Ωκεανό και υπογραμμίζοντας τη σημασία της συμμετοχής των ιδίων και των κοινοτήτων τους· και

               Επιθυμώντας να προωθηθεί η χρήση των επιστημονικών γνώσεων καθώς και των γνώσεων των τοπικών και των αυτοχθόνων πληθυσμών όσον αφορά τους έμβιους θαλάσσιους πόρους του Αρκτικού Ωκεανού και τα οικοσυστήματα στα οποία απαντούν, ως βάσης για τη διατήρηση και τη διαχείριση της αλιείας στο τμήμα ανοικτής θάλασσας του κεντρικού Αρκτικού Ωκεανού,

               Συμφώνησαν στα εξής:

               Άρθρο 1

               Ορισμοί

               Για τους σκοπούς της παρούσας συμφωνίας:

               α)
                     ως «περιοχή της συμφωνίας» νοείται το ενιαίο τμήμα ανοικτής θάλασσας του Κεντρικού Αρκτικού Ωκεανού που περιβάλλεται από ύδατα εντός των οποίων ασκούν αλιευτική δικαιοδοσία ο Καναδάς, το Βασίλειο της Δανίας εκ μέρους της Γροιλανδίας, το Βασίλειο της Νορβηγίας, η Ρωσική Ομοσπονδία και οι Ηνωμένες Πολιτείες της Αμερικής·

               β)
                     ως «ιχθύες» νοούνται είδη ιχθύων, μαλακίων και οστρακόδερμων, εξαιρουμένων όσων ανήκουν στα καθιστικά είδη, όπως ορίζονται στο άρθρο 77 της Σύμβασης·

               γ)
                     ως «αλιεία» νοείται η αναζήτηση, η προσέλκυση, ο εντοπισμός, η αλίευση, η λήψη ή η συλλογή ιχθύων ή κάθε δραστηριότητα που εύλογα αναμένεται να οδηγήσει στην προσέλκυση, στον εντοπισμό, στην αλίευση, στη λήψη ή στη συλλογή ιχθύων·

               δ)
                     ως «εμπορική αλιεία» νοείται η αλιεία για εμπορικούς σκοπούς·

               ε)
                     ως «πειραματική αλιεία» νοείται η αλιεία που αποσκοπεί στην αξιολόγηση της βιωσιμότητας και της σκοπιμότητας μελλοντικών εμπορικών αλιευτικών δραστηριοτήτων μέσω της συνεισφοράς επιστημονικών στοιχείων σχετικά με αυτές·

               στ)
                     ως «σκάφος» νοείται κάθε σκάφος που χρησιμοποιείται για αλιεία, έχει εξοπλιστεί ή προορίζεται να χρησιμοποιηθεί για τον σκοπό αυτό.

               Άρθρο 2

               Στόχος της παρούσας συμφωνίας

               Στόχος της παρούσας συμφωνίας είναι η αποτροπή της άναρχης αλιείας στο τμήμα ανοικτής θάλασσας του κεντρικού Αρκτικού Ωκεανού μέσω της εφαρμογής προληπτικών μέτρων διατήρησης και διαχείρισης, στο πλαίσιο μιας μακροπρόθεσμης στρατηγικής για τη διαφύλαξη της υγείας των θαλάσσιων οικοσυστημάτων και τη διασφάλιση της διατήρησης και της βιώσιμης χρήσης των ιχθυαποθεμάτων.

               Άρθρο 3

               Προσωρινά μέτρα διατήρησης και διαχείρισης στον τομέα της αλιείας

               1.
                     Κάθε συμβαλλόμενο μέρος επιτρέπει σε σκάφη που δικαιούνται να φέρουν τη σημαία του να ασκούν εμπορική αλιεία στην περιοχή της συμφωνίας μόνο σύμφωνα με:

               α)
                     μέτρα διατήρησης και διαχείρισης για τη βιώσιμη διαχείριση των ιχθυαποθεμάτων, εγκεκριμένα από μία ή περισσότερες περιφερειακές ή υποπεριφερειακές οργανώσεις ή ρυθμίσεις διαχείρισης της αλιείας, τα οποία έχουν θεσπιστεί ή ενδέχεται να θεσπιστούν και λειτουργούν σύμφωνα με το διεθνές δίκαιο για τη διαχείριση αυτής της αλιευτικής δραστηριότητας σύμφωνα με τα αναγνωρισμένα διεθνή πρότυπα, ή

               β)
                     προσωρινά μέτρα διατήρησης και διαχείρισης που ενδέχεται να θεσπιστούν από τα συμβαλλόμενα μέρη σύμφωνα με το άρθρο 5 παράγραφος 1 στοιχείο γ) σημείο ii).

               2.
                     Τα συμβαλλόμενα μέρη παροτρύνονται να διεξάγουν επιστημονική έρευνα στο πλαίσιο του κοινού προγράμματος επιστημονικής έρευνας και παρακολούθησης που καταρτίζεται δυνάμει του άρθρου  4 και στο πλαίσιο των αντίστοιχων εθνικών επιστημονικών προγραμμάτων.

               3.
                     Συμβαλλόμενο μέρος δύναται να επιτρέπει σε σκάφη που δικαιούνται να φέρουν τη σημαία του τη διεξαγωγή πειραματικής αλιείας στην περιοχή της συμφωνίας μόνο σύμφωνα με τα μέτρα διατήρησης και διαχείρισης που θεσπίζονται από τα συμβαλλόμενα μέρη βάσει του άρθρου 5 παράγραφος 1 στοιχείο δ).

               4.
                     Τα συμβαλλόμενα μέρη διασφαλίζουν ότι οι δραστηριότητές τους επιστημονικής έρευνας, οι οποίες αφορούν την αλίευση ιχθύων στη περιοχή της συμφωνίας, δεν υπονομεύουν την αποτροπή της άναρχης εμπορικής και πειραματικής αλιείας και την προστασία της υγείας των θαλάσσιων οικοσυστημάτων.  Τα συμβαλλόμενα μέρη παροτρύνονται να αλληλοενημερώνονται για τα σχέδια αδειοδότησης των εν λόγω δραστηριοτήτων επιστημονικής έρευνας.

               5.
                     Τα συμβαλλόμενα μέρη διασφαλίζουν τη συμμόρφωση με τα προσωρινά μέτρα που θεσπίζονται στο παρόν άρθρο και με οποιαδήποτε πρόσθετα ή διαφορετικά προσωρινά μέτρα ενδέχεται να θεσπίσουν δυνάμει του άρθρου 5 παράγραφος 1 στοιχείο γ).

               6.
                     Σύμφωνα με το άρθρο 7 της συμφωνίας του 1995, τα παράκτια κράτη που είναι συμβαλλόμενα μέρη και τα λοιπά συμβαλλόμενα μέρη συνεργάζονται για να διασφαλίσουν τη συμβατότητα των μέτρων διατήρησης και διαχείρισης των ιχθυαποθεμάτων που απαντούν σε περιοχές του κεντρικού Αρκτικού Ωκεανού υπό εθνική δικαιοδοσία και πέραν αυτής, ώστε να διασφαλίζεται η διατήρηση και διαχείριση των εν λόγω αποθεμάτων στο σύνολό τους.

               7.
                     Με την επιφύλαξη των όσων προβλέπονται στην παράγραφο 4, καμία διάταξη της παρούσας συμφωνίας δεν ερμηνεύεται ως περιορίζουσα τα δικαιώματα των συμβαλλομένων μερών όσον αφορά την θαλάσσια επιστημονική έρευνα όπως αποτυπώνονται στη Σύμβαση.

               Άρθρο 4

               Κοινό Πρόγραμμα Επιστημονικής Έρευνας και Παρακολούθησης

               1.
                     Τα συμβαλλόμενα μέρη διευκολύνουν τη συνεργασία επί επιστημονικών δραστηριοτήτων που αποσκοπεί στην αύξηση των γνώσεων για τους έμβιους θαλάσσιους πόρους του κεντρικού Αρκτικού Ωκεανού και για τα οικοσυστήματα στα οποία απαντούν.

               2.
                     Τα συμβαλλόμενα μέρη συμφωνούν να καταρτίσουν, εντός δύο ετών από την έναρξη ισχύος της παρούσας συμφωνίας, κοινό πρόγραμμα επιστημονικής έρευνας και παρακολούθησης, με στόχο να γίνουν καλύτερα κατανοητά τα οικοσυστήματα στην περιοχή της συμφωνίας και ιδίως να εξακριβωθεί κατά πόσον στην περιοχή της συμφωνίας υπάρχουν, σήμερα ή στο μέλλον, ιχθυαποθέματα που θα μπορούσαν να αλιευθούν με βιώσιμο τρόπο, καθώς και να προσδιοριστούν οι πιθανές επιπτώσεις μιας τέτοιας αλιευτικής δραστηριότητας στα οικοσυστήματα της περιοχής της συμφωνίας.

               3.
                     Τα συμβαλλόμενα μέρη καθοδηγούν την ανάπτυξη, τον συντονισμό και την υλοποίηση του κοινού προγράμματος επιστημονικής έρευνας και παρακολούθησης.

               4.
                     Τα συμβαλλόμενα μέρη διασφαλίζουν ότι στο κοινό πρόγραμμα επιστημονικής έρευνας και παρακολούθησης λαμβάνονται υπόψη οι εργασίες των σχετικών επιστημονικών και τεχνικών οργανισμών, φορέων και προγραμμάτων, καθώς και οι γνώσεις των αυτοχθόνων και τοπικών πληθυσμών.

               5.
                     Στο πλαίσιο του κοινού προγράμματος επιστημονικής έρευνας και παρακολούθησης, τα συμβαλλόμενα μέρη εγκρίνουν, εντός δύο ετών από την έναρξη ισχύος της παρούσας συμφωνίας, πρωτόκολλο ανταλλαγής δεδομένων και ανταλλάσσουν συναφή δεδομένα, είτε άμεσα είτε μέσω συναφών επιστημονικών και τεχνικών οργανισμών, φορέων και προγραμμάτων, σύμφωνα με το εν λόγω πρωτόκολλο.

               6.
                     Τα συμβαλλόμενα μέρη πραγματοποιούν κοινές επιστημονικές συνεδριάσεις, με φυσική παρουσία ή με άλλο τρόπο, τουλάχιστον ανά διετία και τουλάχιστον δύο μήνες πριν από τις συνεδριάσεις που πραγματοποιούν σύμφωνα με το άρθρο 5, για να παρουσιάσουν τα αποτελέσματα των ερευνών τους, να επανεξετάσουν τα βέλτιστα διαθέσιμα επιστημονικά στοιχεία και να παράσχουν έγκαιρα επιστημονικές συμβουλές για τις συνεδριάσεις των μερών.  Τα συμβαλλόμενα μέρη εγκρίνουν, εντός δύο ετών από την έναρξη ισχύος της παρούσας συμφωνίας, τους όρους εντολής και τις λοιπές διαδικασίες για τη διεξαγωγή των κοινών επιστημονικών συνεδριάσεων.

               Άρθρο 5

               Επανεξέταση και περαιτέρω εφαρμογή

               1.
                     Τα συμβαλλόμενα μέρη συνεδριάζουν ανά διετία ή συχνότερα εφόσον το αποφασίσουν.  Κατά τις συνεδριάσεις τους, τα συμβαλλόμενα μέρη, μεταξύ άλλων:

               α)
                     επανεξετάζουν την εφαρμογή της παρούσας συμφωνίας και, εφόσον ενδείκνυται, εξετάζουν κάθε θέμα που σχετίζεται με τη διάρκεια της παρούσας συμφωνίας σύμφωνα με το άρθρο 13 παράγραφος 2·

               β)
                     επανεξετάζουν όλα τα διαθέσιμα επιστημονικά στοιχεία που αποκτήθηκαν μέσω του κοινού προγράμματος επιστημονικής έρευνας και παρακολούθησης, από τα εθνικά επιστημονικά προγράμματα, και κάθε άλλη συναφή πηγή, συμπεριλαμβανομένων των γνώσεων των αυτοχθόνων και τοπικών πληθυσμών·

               γ)
                     βάσει των επιστημονικών στοιχείων που προκύπτουν από το κοινό πρόγραμμα επιστημονικής έρευνας και παρακολούθησης, από τα εθνικά επιστημονικά προγράμματα, και από άλλες συναφείς πηγές, και λαμβάνοντας υπόψη παραμέτρους σχετικές με τη διαχείριση της αλιείας και τα οικοσυστήματα, συμπεριλαμβανομένης της προληπτικής προσέγγισης και πιθανών δυσμενών επιπτώσεων της αλιείας στα οικοσυστήματα, εξετάζουν, μεταξύ άλλων, κατά πόσον η κατανομή, η μετανάστευση και η αφθονία των ιχθύων στην περιοχή της συμφωνίας θα στήριζαν βιώσιμη εμπορική αλιεία, και βάσει των ανωτέρω κρίνουν:

               i)
                     κατά πόσον ενδείκνυται η έναρξη διαπραγματεύσεων για την θέσπιση μίας ή περισσοτέρων πρόσθετων περιφερειακών ή υποπεριφερειακών οργανώσεων ή ρυθμίσεων για τη διαχείριση της αλιείας στην περιοχή της συμφωνίας· και

               ii)
                     εφόσον έχουν αρχίσει διαπραγματεύσεις δυνάμει του σημείου i) ανωτέρω και εφόσον τα συμβαλλόμενα μέρη συμφωνήσουν επί των μηχανισμών διασφάλισης της βιωσιμότητας των ιχθυαποθεμάτων, κατά πόσον ενδείκνυται η θέσπιση πρόσθετων ή διαφορετικών προσωρινών μέτρων διατήρησης και διαχείρισης όσον αφορά τα εν λόγω αποθέματα στην περιοχή της συμφωνίας.

               δ)
                     θεσπίζουν, εντός τριών ετών από την έναρξη ισχύος της παρούσας συμφωνίας, μέτρα διατήρησης και διαχείρισης της πειραματικής αλιείας στην περιοχή της συμφωνίας.  Τα μέρη μπορούν να τροποποιούν τα μέτρα αυτά από καιρού εις καιρόν.  Στα εν λόγω μέτρα, μεταξύ άλλων, προβλέπεται ότι:

               i)
                     η πειραματική αλιεία δεν υπονομεύει τον στόχο της παρούσας συμφωνίας·

               ii)
                     η πειραματική αλιεία είναι περιορισμένη σε διάρκεια, εύρος και κλίμακα, ώστε να ελαχιστοποιούνται οι επιπτώσεις για τα ιχθυαποθέματα και τα οικοσυστήματα, και υπόκειται στις τυπικές απαιτήσεις που ορίζονται στο πρωτόκολλο ανταλλαγής δεδομένων το οποίο εγκρίνεται σύμφωνα με το άρθρο 4 παράγραφος 5

               iii)
                     τα συμβαλλόμενα μέρη μπορούν να επιτρέπουν την πειραματική αλιεία αποκλειστικά βάσει εμπεριστατωμένης επιστημονικής έρευνας και όταν είναι συνεπής με το κοινό πρόγραμμα επιστημονικής έρευνας και παρακολούθησης και με τα οικεία εθνικά επιστημονικά προγράμματα

               iv)
                     τα συμβαλλόμενα μέρη μπορούν να επιτρέπουν την πειραματική αλιεία μόνον αφού γνωστοποιήσουν στα λοιπά συμβαλλόμενα μέρη τα σχέδιά τους για αυτήν και αφού παράσχουν στα λοιπά μέρη την ευκαιρία να υποβάλουν τις παρατηρήσεις τους για τα εν λόγω σχέδια και

               (v)
                     τα συμβαλλόμενα μέρη πρέπει να παρακολουθούν καταλλήλως κάθε πειραματική αλιεία που έχουν εγκρίνει και να υποβάλλουν αναφορές σχετικά με τα αποτελέσματά της στα λοιπά συμβαλλόμενα μέρη.

               2.
                     Για να προωθηθεί η εφαρμογή της παρούσας συμφωνίας, συμπεριλαμβανομένου του κοινού προγράμματος επιστημονικής έρευνας και παρακολούθησης και άλλων δραστηριοτήτων που πραγματοποιούνται δυνάμει του άρθρου 4, τα συμβαλλόμενα μέρη δύνανται να συγκροτούν επιτροπές ή παρεμφερείς φορείς, στους οποίους δύνανται να συμμετέχουν εκπρόσωποι των κοινοτήτων της Αρκτικής, συμπεριλαμβανομένων των αυτοχθόνων λαών της Αρκτικής.

               Άρθρο 6

               Λήψη αποφάσεων

               1.
                     Οι αποφάσεις των συμβαλλομένων μερών επί διαδικαστικών ζητημάτων λαμβάνονται με πλειοψηφία των συμβαλλομένων μερών που συμμετέχουν στην ψηφοφορία με θετική ή αρνητική ψήφο.

               2.
                     Οι αποφάσεις των συμβαλλομένων μερών επί ζητημάτων ουσίας λαμβάνονται με ομοφωνία.  Για τους σκοπούς της παρούσας συμφωνίας, ως «ομοφωνία» νοείται η απουσία επίσημης αντίρρησης εκφραζόμενης κατά τον χρόνο λήψης της απόφασης.

               3.
                     Ένα ζήτημα θεωρείται ουσίας εφόσον οποιοδήποτε συμβαλλόμενο μέρος θεωρεί ότι είναι ουσίας.

               Άρθρο 7

               Επίλυση διαφορών

               Οι διατάξεις σχετικά με τη επίλυση διαφορών που παρατίθενται στο Μέρος VIII της συμφωνίας του 1995 εφαρμόζονται αναλόγως σε οποιαδήποτε διαφορά μεταξύ συμβαλλομένων μερών που αφορά την ερμηνεία ή εφαρμογή της παρούσας συμφωνίας, ανεξάρτητα από το εάν είναι συμβαλλόμενα μέρη και της συμφωνίας του 1995.

               Άρθρο 8

               Μη συμβαλλόμενα μέρη

               1.
                     Τα συμβαλλόμενα μέρη ενθαρρύνουν τα μη συμβαλλόμενα μέρη της παρούσας συμφωνίας να λαμβάνουν μέτρα τα οποία συνάδουν με τις διατάξεις της παρούσας συμφωνίας.

               2.
                     Τα συμβαλλόμενα μέρη λαμβάνουν μέτρα που συνάδουν με το διεθνές δίκαιο για να εμποδίσουν τις δραστηριότητες σκαφών που δικαιούνται να φέρουν τη σημαία μη συμβαλλομένων μερών, οι οποίες υπονομεύουν την αποτελεσματική εφαρμογή της παρούσας συμφωνίας.

               Άρθρο 9

               Υπογραφή

               1.
                     Η παρούσα συμφωνία είναι ανοικτή για υπογραφή στ... [τόπος] από την [ημερομηνία], από τον Καναδά, τη Λαϊκή Δημοκρατία της Κίνας, το Βασίλειο της Δανίας εκ μέρους των Νήσων Φερόε και της Γροιλανδίας, την Ισλανδία, την Ιαπωνία, τη Δημοκρατία της Κορέας, το Βασίλειο της Νορβηγίας, τη Ρωσική Ομοσπονδία, τις Ηνωμένες Πολιτείες της Αμερικής και την Ευρωπαϊκή Ένωση και παραμένει ανοικτή προς υπογραφή επί 12 μήνες από την προαναφερθείσα ημερομηνία.

               2.
                     Για τα υπογράφοντα μέρη της, η παρούσα συμφωνία παραμένει ανοικτή προς επικύρωση, αποδοχή ή έγκριση ανά πάσα στιγμή.

               Άρθρο 10

               Προσχώρηση

               1.
                     Για τα κράτη που αναφέρονται στο άρθρο 9 παράγραφος 1 και δεν την έχουν υπογράψει, καθώς και την Ευρωπαϊκή Ένωση, εάν δεν την έχει υπογράψει, η παρούσα συμφωνία παραμένει ανοικτή προς προσχώρηση ανά πάσα στιγμή.

               2.
                     Μετά την έναρξη ισχύος της παρούσας συμφωνίας, τα συμβαλλόμενα μέρη δύνανται να προσκαλούν άλλα κράτη που έχουν πραγματικό ενδιαφέρον να προσχωρήσουν στην παρούσα συμφωνία.

               Άρθρο 11

               Έναρξη ισχύος

               1.
                     Η παρούσα συμφωνία αρχίζει να ισχύει 30 ημέρες μετά την ημερομηνία κατά την οποία ο θεματοφύλακάς της θα παραλάβει από τα κράτη που αναφέρονται στο άρθρο 9 παράγραφος 1 και από την Ευρωπαϊκή Ένωση όλα τα έγγραφα επικύρωσης, αποδοχής, έγκρισής της ή προσχώρησης σε αυτή.

               2.
                     Μετά την έναρξη ισχύος της, η παρούσα συμφωνία αρχίζει να ισχύει για κάθε κράτος που προσκλήθηκε να προσχωρήσει δυνάμει του άρθρου 10 παράγραφος 2 και κατέθεσε έγγραφο προσχώρησης, 30 ημέρες μετά την ημερομηνία κατάθεσης του εν λόγω εγγράφου.

               Άρθρο 12

               Αποχώρηση

               Συμβαλλόμενο μέρος δύναται να αποχωρήσει από την παρούσα συμφωνία ανά πάσα στιγμή αποστέλλοντας στον θεματοφύλακα δια της διπλωματικής οδού γραπτή γνωστοποίηση της αποχώρησής του, στην οποία προσδιορίζει την ημερομηνία έναρξης ισχύος της αποχώρησής του, η οποία πρέπει να είναι κατά τουλάχιστον έξι μήνες μεταγενέστερη της ημερομηνίας της γνωστοποίησης.  Η αποχώρηση από την παρούσα συμφωνία δεν θίγει την εφαρμογή της μεταξύ των υπολοίπων συμβαλλομένων μερών ή την υποχρέωση του αποχωρούντος μέρους να εκπληρώσει κάθε προβλεπόμενη στην παρούσα συμφωνία υποχρέωση στην οποία θα υπέκειτο ούτως ή άλλως βάσει του διεθνούς δικαίου, ανεξαρτήτως της παρούσας συμφωνίας.

               Άρθρο 13

               Διάρκεια της παρούσας συμφωνίας

               1.
                     Η παρούσα συμφωνία παραμένει σε ισχύ για αρχική περίοδο 16 ετών από την έναρξη ισχύος της.

               2.
                     Μετά τη λήξη της αρχικής περιόδου που ορίζεται στην ανωτέρω παράγραφο 1, η παρούσα συμφωνία παραμένει σε ισχύ για μία ή περισσότερες διαδοχικές πενταετείς περιόδους παράτασης, εκτός εάν οποιοδήποτε συμβαλλόμενο μέρος:

               α)
                     προβάλει επίσημη ένσταση κατά της παράτασης της παρούσας συμφωνίας στην τελευταία συνεδρίαση των συμβαλλόμενων μερών που διεξάγεται πριν από τη λήξη της αρχικής περιόδου ή οποιασδήποτε επακόλουθης περιόδου παράτασης· ή

               β)
                     υποβάλει εγγράφως στον θεματοφύλακα επίσημη ένσταση κατά της παράτασης, το αργότερο έξι μήνες πριν από τη λήξη της εκάστοτε περιόδου.

               3.
                     Τα συμβαλλόμενα μέρη μεριμνούν για την αποτελεσματική μετάβαση από την παρούσα συμφωνία σε οποιαδήποτε ενδεχόμενη νέα συμφωνία για τη θέσπιση πρόσθετων περιφερειακών ή υποπεριφερειακών οργανώσεων ή ρυθμίσεων διαχείρισης της αλιείας στην περιοχή της συμφωνίας, με σκοπό τη διαφύλαξη της υγείας των θαλάσσιων οικοσυστημάτων και τη διασφάλιση της διατήρησης και της βιώσιμης χρήσης των ιχθυαποθεμάτων στην περιοχή της συμφωνίας.

               Άρθρο 14

               Σχέση με άλλες συμφωνίες

               1.
                     Τα συμβαλλόμενα μέρη αναγνωρίζουν ότι δεσμεύονται και ότι θα εξακολουθήσουν να δεσμεύονται από τις υποχρεώσεις που υπέχουν δυνάμει των σχετικών διατάξεων του διεθνούς δικαίου, συμπεριλαμβανομένων όσων αποτυπώνονται στη σύμβαση και στη συμφωνία του 1995, και αναγνωρίζουν ότι είναι σημαντικό να εξακολουθήσουν να συνεργάζονται για την εκπλήρωση των υποχρεώσεων αυτών, ακόμη και στην περίπτωση που η παρούσα συμφωνία λήξει ή καταγγελθεί χωρίς να υπάρχει συμφωνία για τη θέσπιση πρόσθετης περιφερειακής ή υποπεριφερειακής οργάνωσης ή ρύθμισης διαχείρισης της αλιείας για τη διαχείριση της αλιείας στην περιοχή της συμφωνίας.

               2.
                     Καμία διάταξη της παρούσας συμφωνίας δεν θίγει τις θέσεις οποιουδήποτε συμβαλλομένου μέρους όσον αφορά τα δικαιώματα και τις υποχρεώσεις του δυνάμει διεθνών συμφωνιών ούτε τις θέσεις του όσον αφορά οποιοδήποτε ζήτημα που σχετίζεται με το δίκαιο της θάλασσας, μεταξύ άλλων όσον αφορά οποιαδήποτε θέση σχετικά με την άσκηση δικαιωμάτων και δικαιοδοσίας στον Αρκτικό Ωκεανό.

               3.
                     Καμία διάταξη της παρούσας συμφωνίας δεν θίγει τα δικαιώματα, τη δικαιοδοσία και τα καθήκοντα οποιουδήποτε συμβαλλομένου μέρους δυνάμει των σχετικών διατάξεων του διεθνούς δικαίου που αποτυπώνονται στη σύμβαση ή στη συμφωνία του 1995, συμπεριλαμβανομένου του δικαιώματος να προτείνει την έναρξη διαπραγματεύσεων για τη θέσπιση μιας ή περισσοτέρων πρόσθετων περιφερειακών ή υποπεριφερειακών οργανώσεων ή ρυθμίσεων διαχείρισης της αλιείας στην περιοχή της συμφωνίας.

               4.
                     Η παρούσα συμφωνία δεν μεταβάλλει τα δικαιώματα και τις υποχρεώσεις οποιουδήποτε συμβαλλομένου μέρους, τα οποία απορρέουν από άλλες συμφωνίες συμβατές προς την παρούσα συμφωνία και δεν θίγουν την άσκηση των δικαιωμάτων ή την εκπλήρωση των υποχρεώσεών των άλλων συμβαλλομένων μερών δυνάμει της παρούσας συμφωνίας.  Η παρούσα συμφωνία δεν υπονομεύει ούτε έρχεται σε σύγκρουση με το ρόλο και την εντολή υφιστάμενων διεθνών μηχανισμών που σχετίζονται με τη διαχείριση της αλιείας.

               Άρθρο 15

               Θεματοφύλακας

               1.
                     Θεματοφύλακας της παρούσας συμφωνίας είναι η κυβέρνηση του Καναδά.

               2.
                     Τα έγγραφα επικύρωσης, αποδοχής, έγκρισης ή προσχώρησης κατατίθενται στον θεματοφύλακα.

               3.
                     Ο θεματοφύλακας ενημερώνει όλους τους υπογράφοντες και όλα τα συμβαλλόμενα μέρη σχετικά με την κατάθεση όλων των εγγράφων επικύρωσης, αποδοχής, έγκρισης ή προσχώρησης και εκτελεί τα λοιπά καθήκοντα που προβλέπονται στη Σύμβαση της Βιέννης του 1969 περί του δικαίου των συνθηκών.

               Έγινε στ_____, την______ 201X, σε ένα και μόνο πρωτότυπο, στην κινεζική, αγγλική, γαλλική και ρωσική γλώσσα, όλα δε τα κείμενα είναι εξίσου αυθεντικά.